title: 2004/519/EY:Neuvoston päätös, tehty 14 päivänä kesäkuuta 2004, Albanian Eurooppa-kumppanuuden periaatteista, ensisijaisista tavoitteista ja ehdoista

text:
               24.6.2004

               FI

               Euroopan unionin virallinen lehti

               L 223/20

      NEUVOSTON PÄÄTÖS,

   tehty 14 päivänä kesäkuuta 2004,
   Albanian Eurooppa-kumppanuuden periaatteista, ensisijaisista tavoitteista ja ehdoista
   (2004/519/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon Eurooppa-kumppanuuksien solmimisesta osana vakautus- ja assosiaatioprosessia 22 päivänä maaliskuuta 2004 annetun neuvoston asetuksen (EY) N:o 533/2004 (1) ja erityisesti sen 2 artiklan,
   ottaa huomioon komission ehdotuksen,
   sekä katsoo seuraavaa:

               (1)

               Thessalonikissa 19 ja 20 päivänä kesäkuuta 2003 kokoontunut Eurooppa-neuvosto vahvisti ”Länsi-Balkania koskevan Thessalonikin toimintasuunnitelman: kohti yhdentyvää Eurooppaa”. Siinä mainitaan, että Eurooppa-kumppanuuksien laatiminen on yksi keinoista tehostaa vakautus- ja assosiaatioprosessia.

               (2)

               Neuvoston asetuksessa (EY) N:o 533/2004 säädetään, että neuvosto päättää määräenemmistöllä komission ehdotuksesta Eurooppa-kumppanuuksien periaatteista, ensisijaisista tavoitteista ja ehdoista sekä niiden myöhemmistä mukautuksista. Siinä säädetään myös, että Eurooppa-kumppanuuksien täytäntöönpanon seuranta varmistetaan vakautus- ja assosiaatioprosessin yhteydessä käyttöön otettujen mekanismien, erityisesti vuosikertomusten, avulla.

               (3)

               Komission vuoden 2004 vuosikertomuksessa esitetään analyysi Albanian valmistautumisesta yhdentymään tiiviimmin Euroopan unioniin ja siinä yksilöidään tiettyjä lisätoimia edellyttävät ensisijaiset alat.

               (4)

               Valmistautuakseen yhdentymään tiiviimmin Euroopan unioniin Albanian olisi laadittava suunnitelma, johon sisältyvät aikataulu ja toimenpiteet, joita se aikoo toteuttaa tavoitteen saavuttamiseksi,

         ON PÄÄTTÄNYT SEURAAVAA:
   1 artikla
   Asetuksen (EY) N:o 533/2004 1 artiklan mukaisen Albanian Eurooppa-kumppanuuden periaatteet, ensisijaiset tavoitteet ja ehdot luetellaan tämän päätöksen liitteessä, joka on sen erottamaton osa.
   2 artikla
   Eurooppa-kumppanuuden täytäntöönpanoa tarkastellaan vakautus- ja assosiaatioprosessin yhteydessä käyttöön otettujen mekanismien avulla.
   3 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Luxemburgissa 14 päivänä kesäkuuta 2004.

            Neuvoston puolesta

            Puheenjohtaja

         B. COWEN

      (1)  EUVL L 86, 24.3.2004, s. 1.

      LIITE
      1.   JOHDANTO
      Thessalonikin toimintasuunnitelmassa yksilöidään keinot vakautus- ja assosiaatioprosessin tehostamiseksi muun muassa ottamalla käyttöön Eurooppa-kumppanuudet.
      Komission vuosikertomukseen perustuen Albanian Eurooppa-kumppanuuden tarkoituksena on yksilöidä ensisijaiset tavoitteet, joilla tuetaan maan pyrkimyksiä lähentyä Euroopan unionia johdonmukaista kehystä noudattaen. Nämä ensisijaiset tavoitteet mukautetaan vastaamaan Albanian erityisiä tarpeita ja valmiusastetta, ja niitä ajantasaistetaan tarvittaessa. Eurooppa-kumppanuus toimii myös ohjeistuksena Albanialle annettavalle rahoitusavulle.
      Albanian odotetaan vahvistavan suunnitelman, johon sisältyvät aikataulu ja tiedot siitä, kuinka se aikoo saavuttaa Eurooppa-kumppanuuden ensisijaiset tavoitteet. Suunnitelmassa olisi myös mainittava keinot toteuttaa Thessalonikin toimintasuunnitelma sekä järjestäytyneen rikollisuuden ja korruption torjumista koskevat ensisijaiset toimet, jotka yksilöitiin vuonna 2002 pidetyssä Lontoon konferenssissa ja 28 päivänä marraskuuta 2003 Brysselissä Euroopan unionin ja Länsi-Balkanin foorumin yhteydessä pidetyssä ministerikokouksessa. Lisäksi siinä olisi mainittava toimenpiteet, jotka kukin Länsi-Balkanin maa esitti 5 päivänä marraskuuta 2003 Belgradissa pidetyssä yhtenäistettyä rajavalvontaa käsitelleen Ohridin konferenssin seurantakokouksessa.
      2.   PERIAATTEET
      Vakautus- ja assosiaatioprosessi toimii jatkossakin Euroopan unioniin yhdentymisen kehyksenä Länsi-Balkanin maille niiden koko liittymisprosessin ajan.
      Albanian osalta yksilöidyt keskeisimmät ensisijaiset tavoitteet koskevat sen valmiuksia täyttää Kööpenhaminassa vuonna 1993 kokoontuneen Eurooppa-neuvoston vahvistamat perusteet sekä vakautus- ja assosiaatioprosessille asetetut edellytykset, erityisesti edellytykset, jotka neuvosto on määritellyt 29 päivänä huhtikuuta 1997 sekä 21 ja 22 päivänä kesäkuuta 1999 vahvistamissaan päätelmissä. Lisäksi kyseisissä tavoitteissa huomioidaan 24 päivänä marraskuuta 2000 Zagrebissa pidetyn huippukokouksen loppujulistuksen ja Thessalonikin toimintasuunnitelman sisältö.
      3.   ENSISIJAISET TAVOITTEET
      Komission vuosikertomuksessa arvioidaan edistymistä ja yksilöidään ne alueet, joilla maan on toteutettava lisätoimia. Eurooppa-kumppanuudessa lueteltujen ensisijaisten tavoitteiden valinnassa on perusteena käytetty Albanian realistisia mahdollisuuksia saavuttaa tavoitteet tai edistyä niiden toteuttamisessa huomattavasti lähivuosien aikana. Tavoitteet erotellaan lyhyen aikavälin ensisijaisiin tavoitteisiin, jotka odotetaan toteutettavan vuoden tai kahden kuluessa, ja keskipitkän aikavälin tavoitteisiin, jotka odotetaan toteutettavan kolmen tai neljän vuoden kuluessa.
      Eurooppa-kumppanuudessa luetellaan Albanian keskeiset ensisijaiset alueet sen valmistautuessa yhdentymään tiiviimmin Euroopan unioniin. Kyseiset ensisijaiset alueet perustuvat vuoden 2004 vuosikertomuksessa esitettyyn analyysiin. On syytä muistaa, että lainsäädännön lähentämisessä ei riitä yksistään se, että yhteisön säännöstö saatetaan osaksi kansallista lainsäädäntöä. On myös tarpeen valmistautua lainsäädännön täysimääräiseen täytäntöönpanoon.
      3.1   LYHYEN AIKAVÄLIN ENSISIJAISET TAVOITTEET
      Poliittinen tilanne
      Demokratia ja oikeusvaltioperiaate
      Keskittyminen uudistuksiin ja demokraattisten instituutioiden asianmukaisen toiminnan varmistaminen– Albanian on huolehdittava siitä, että politiikan harjoittamisessa keskitytään vakautus- ja assosiaatioprosessissa edistymiseksi tarvittavien uudistusten täytäntöönpanoon. Sen on parannettava parlamentin valiokuntia ja tutkintavaliokuntia koskevia sääntöjä. Sen on noudatettava täysimääräisesti perustuslakia sekä noudatettava perustuslakituomioistuimen päätöksiä ja pantava ne täytäntöön. Albanian on edistettävä kansalaisyhteiskunnan kehittymistä ja sen aktiivista osallistumista päätöksentekoprosessiin.
      Julkishallinnon toiminnan tehostaminen– Albanian on huolehdittava virkamieslain täytäntöönpanosta ja toteutettava toimia lain parantamiseksi. Sen on toteutettava toimia asiattoman poliittisen väliintulon estämiseksi julkishallinnon toiminnassa. Sen on laadittava selkeät ohjeet, jotka koskevat kaikkien virkamiesten palvelukseen ottoa, siirtoja ja virkasuhteen purkua, ja pantava ohjeet täytäntöön. Sen on varmistettava, että julkishallintokomitea hoitaa tehtävänsä lakia noudattaen. Sen on lujitettava pääsihteerin asemaa ministeriöissä, ministerineuvostossa ja parlamentissa. Sen on parannettava alakohtaisten ministeriöiden ja Euroopan yhdentymistä käsittelevän ministeriön välistä yhteensovittamista. Sen on lujitettava julkishallinnon koulutuskeskukselle annettavan rahoituksen jatkuvuutta ja vahvistettava keskuksen koulutusvalmiuksia. Sen on laadittava paikallishallinnoille niiden tarpeet huomioivia koulutusohjelmia. Sen on varmistettava, että Albanian nykyisten alueyksikköjen suunniteltu tarkastelu sekä uuden aluejaon käyttöönotto tapahtuvat asianmukaisesti siten, että kaikki asianomaiset osapuolet osallistuvat niihin.
      Seuraavien parlamentti- ja paikallisvaalien asianmukainen ja oikea-aikainen valmistelu– Albanian on pantava riittävän ajoissa täytäntöön ETYJ:n / demokraattisten instituutioiden ja ihmisoikeuksien toimiston vuoden 2003 paikallisvaalien johdosta antamat suositukset.
      Oikeusjärjestelmän lujittaminen– Albanian on toteutettava toimenpiteitä avoimuuden lisäämiseksi ja rikos- ja siviilioikeudenkäyntien kulun parantamiseksi. Sen on edistettävä tuomareiden asemaa, heidän riippumattomuuttaan ja perustuslain mukaista suojaansa. Albanian on huolehdittava siitä, että tuomareiden asemaan sisältyy jatkossakin oikeus tuomareille ja syyttäjille annettavaan perus- ja ammatilliseen koulutukseen. Sen on varmistettava ”vakavien rikosten tuomioistuimen” tehokas toiminta. Sen on huolehdittava siitä, että tuomarit ja syyttäjät valitaan ja nimitetään karsintatutkintojen perusteella perustuslakia ja lakia noudattaen. Sen on huolehdittava lisäksi siitä, että tuomareiden ja syyttäjien ylentäminen tapahtuu asianmukaisesti ja puolueettomia menettelyjä noudattaen. Sen on parannettava sekä korkean tuomioistuinneuvoston että yleisen syyttäjän viraston tarkastusyksikköjen toimintaa ja varmistettava, ettei tuomareihin ja syyttäjiin sovelleta rankaisusuojaa. Sen on annettava oikeusministeriön ja korkean tuomioistuinneuvoston erillisten tarkastusyksikköjen rooleja koskevat selkeät suuntaviivat. Sen on annettava todistajien suojelua koskeva riittävä lainsäädäntö. Sen on lisättävä jatkuvasti tuomioistuimen antamien tuomioiden täytäntöönpanon määrää. Sen on laadittava asianmukainen keskipitkän/pitkän aikavälin strateginen suunnitelma lainkäytön alan koulutuslaitosta varten, jotta laitoksen toimintaa ja rahoituksen jatkuvuutta voidaan parantaa. Sen on huolehdittava asianmukaisista toimista (tutkinta ja mahdollinen syytteen nostaminen), jotta tiettyjen henkilöiden rikollisesta toiminnasta julkisuudessa esitettyjen väitteiden paikkansapitävyys tutkitaan.
      Korruption torjunnan tehostaminen– Albanian on annettava tarvittava lainsäädäntö maan lainsäädäntökehyksen yhdenmukaistamiseksi sen ratifioimien eurooppalaisten lahjontaa koskevien siviili- ja rikosoikeudellisten yleissopimusten kanssa. Sen on parannettava nykyistä lahjontalainsäädäntöä ja pantava se täytäntöön. Sen on varmistettava, että omaisuuden ilmoittamisesta annettu laki pannaan täytäntöön. Sen on pantava täytäntöön vuosien 2003 ja 2004 korruption torjuntaa koskeva toimintasuunnitelma ja varmistettava, että seuraavaan, vuosia 2004 ja 2005 koskevaan suunnitelmaan sisältyy realistisia, tarkasti määriteltyjä ja mitattavissa olevia korruption vastaisia toimenpiteitä. Sen on lujitettava korruption tutkintaan ja oikeuskäsittelyyn liittyviä institutionaalisia valmiuksia. Sen on varmistettava, että yleisesti talousrikoksia käsittelevän Tiranan syyttäjänviraston yhteydessä toimiva erikoisyksikkö huolehtii myös korruptiotapauksista. Sen on karsittava luetteloa virkamiehistä, joille on myönnetty erivapauksia, ja noudatettava jatkossa erivapauksien myöntämisessä tarkasti kansainvälisiä sääntöjä ja käytäntöjä.
      Ihmisoikeudet ja vähemmistöjen suojelu
      Ihmisoikeuksien kunnioittamisen parantaminen lainvalvontaviranomaisten piirissä– Albanian on varmistettava, että poliisit, tuomarit, syyttäjät ja muut lainkäyttöviranomaiset ovat täysin tietoisia ihmisoikeuksia koskevista velvoitteistaan ja että ne noudattavat ihmisoikeuksia Albanian ratifioimien kansainvälisten yleissopimusten, erityisesti Euroopan ihmisoikeussopimuksen mukaisesti. Sen on otettava käsiteltäviksi tapauksia, joissa lainkäyttöviranomaiset ovat syyllistyneet epäasialliseen kohteluun, saattamalla tekoon syyllistyneet tosiasiallisesti oikeuden eteen. Sen on parannettava säilöön otettujen ja tutkintavankien olosuhteita poliisivankiloissa ja toteutettava toimia kansainvälisten vaatimusten täyttämiseksi tällä alalla.
      Sananvapauden ja viestinten vapauden takaaminen– Albanian on toteutettava toimenpiteitä sen estämiseksi, että lehdistön toimintaa häiritään ja/tai että sen toimintaan kohdistuu poliittista väliintuloa. Sen on saatettava kunnianloukkauslainsäädäntö Euroopan unionin normien mukaiseksi ja pantava se täytäntöön. Sen on annettava painettuja viestimiä koskeva asianmukainen lainsäädäntö ja parannettava sähköisiä viestimiä koskevaa lainsäädäntöä ottaen siinä huomioon Euroopan unionin normit. Sen on toteutettava toimenpiteitä viestinten omistussuhteita koskevan avoimuuden varmistamiseksi. Sen on varmistettava viestinten valvontaelimen eli kansallisen radio- ja televisioneuvoston riippumattomuus. Sen on laadittava valmiiksi radio- ja televisiotaajuuksia koskeva kansallinen suunnitelma. Sen on kannustettava tutkivaa journalismia ja toteutettava toimenpiteitä toimittajien riippumattomuuden ja ammattimaisuuden tukemiseksi.
      Vähemmistöjen oikeuksien kunnioittamisen varmistaminen– Albanian on toimitettava paikkansapitävää tietoa maan vähemmistöryhmien koosta. Sen on parannettava vähemmistöjä koskevaa lainsäädäntökehystä, jotta se täyttää kansallisten vähemmistöjen suojelua koskevan Euroopan neuvoston puiteyleissopimuksen vaatimukset, ja huolehdittava kyseisen yleissopimuksen täytäntöönpanosta kaikkialla Albanian alueella. Sen on pantava täytäntöön romaniväestöä koskeva kansallinen strategia.
      Alueellinen ja kansainvälinen yhteistyö
      Alueellisen yhteistyön lujittaminen– Albanian on täytettävä alueellista yhteistyötä koskevat vakautus- ja assosiaatioprosessin vaatimukset ja Thessalonikin sitoumukset. Sen on huolehdittava kaikkien sellaisten alueellisten vapaakauppasopimusten täytäntöönpanosta, jotka on tehty vakaussopimukseen sisältyvästä kaupan vapauttamisesta vuonna 2001 tehdyn yhteisymmärryspöytäkirjan mukaisesti.
      Kansainvälisten velvoitteiden täytäntöönpano– Albanian on huolehdittava siitä, että se noudattaa WTO-sitoumuksiaan. Kun tilanne on saatettu asianmukaiseksi, sen on huolehdittava tarkistetun aikataulun noudattamisesta, jottei enää tarvitse turvautua uusiin poikkeuksiin. Albanian on varmistettava, että se noudattaa Euroopan unionin suhteistaan johtuvia sitoumuksiaan.
      Talouden tilanne
      Vapaa markkinatalous ja rakenneuudistukset
      Vakaan talouden varmistaminen– Albanian on pyrittävä säilyttämään talous vakaana Kansainvälisen valuuttarahaston (IMF) ohjelman mukaisesti. Sen on osoitettava noudattavansa kansainvälisten rahoituslaitosten suosituksia.
      Liiketoimintaympäristön parantaminen– Albanian on pantava täytäntöön toimintasuunnitelma investointien hallinnollisten esteiden poistamiseksi ja hallintomenettelyjen yksinkertaistamiseksi. Sen on annettava parannettu kauppalainsäädäntö. Sen on hyväksyttävä kansallisten ja ulkomaisten yritysten sijoittautumista, rekisteröintiä ja toimintaa koskevat selkeät säännöt ja menettelyt ja huolehdittava, että ne ovat vakautus- ja assosiaatiosopimuksen vaatimusten mukaisia. Sen on varmistettava, että yritys- ja liiketoimintaan liittyvän lainsäädännön, sääntöjen ja menettelyjen täytäntöönpanossa ei ilmene mielivaltaisuutta eikä syrjintää. Sen on pantava täytäntöön pienyrityksiä koskeva eurooppalainen peruskirja ja erityisesti vuodelle 2004 asetetut tavoitteet. Sen on huolehdittava siitä, että pk-yritysvirasto on kaikin puolin toimintakykyinen. Sen on uudistettava ennakkoverojärjestelmää, jotta se olisi suotuisampi uusien yritysten kannalta. Sen on jatkettava kansallisen takuurahaston valmistelua. Sen on ulotettava yrityksen rekisteröintimahdollisuudet kattamaan koko maan.
      Vakaiden ja toimivien maa-/kiinteistömarkkinoiden kehittäminen– Albanian on annettava uusi lainsäädäntö kommunistivallan aikana takavarikoidun omaisuuden palauttamisesta/korvaamisesta. Sen on varmistettava, että lainsäädäntö antaa tyydyttävän vastauksen suurimpaan osaan vaatimuksista, ja toteutettava tiiviissä yhteistyössä kaikkien asianomaisten poliittisten tahojen ja omistajien yhdistysten kanssa tarvittavat toimet lainsäädännön panemiseksi täytäntöön. Sen on erityisesti huolehdittava kaikkien sellaisten tietojen saatavuudesta, joita tarvitaan palautuksiin tai korvauksiin käytettävissä olevan maan määrittämiseksi. Sen on yksilöitävä selkeästi vielä ratkaisematta olevat palautusvaatimukset ja laadittava uskottava rahoitussuunnitelma mahdollisten korvauskustannusten kattamiseksi.
      Työllisyyden ja sosiaalisen yhteenkuuluvuuden edistäminen– Albanian on laadittava kaikkien asian kannalta merkityksellisten tahojen avustuksella strategia työllisyyden ja sosiaalisen yhteenkuuluvuuden edistämiseksi ja aloitettava strategian täytäntöönpano. Sen on toteutettava toimenpiteitä sosiaaliturvajärjestelmien ja sosiaalisten normien parantamiseksi sekä torjuttava sosiaalista syrjäytymistä ja syrjintää. Sen on noudatettava keskeisiä työnormeja ja huolehdittava niiden tosiasiallisesta täytäntöönpanosta.
      Julkisen talouden hoito
      Julkisen talouden hoidon parantaminen– Albanian on parannettava budjettimenettelyjä laatimalla realistisia tuloarvioita, priorisoimalla tehokkaammin menoja ja lujittamalla poliittisten tavoitteiden ja budjettisuunnittelun välisiä yhteyksiä. Sen on laadittava kattava sosioekonominen strategia, johon sisältyvät nykyinen sosiaalisen ja taloudellisen kehityksen kansallinen strategia ja keskipitkän aikavälin menokehys. Tähän strategiaan voitaisiin myöhemmin yhdistää kaikki rahoitusapu. Tässä yhteydessä sen on huolehdittava siitä, että vakautus- ja assosiaatioprosessin ensisijaiset tavoitteet otetaan asianmukaisesti huomioon.
      Sen on laadittava kattava julkisen talouden sisäistä valvontaa koskeva strategia-asiakirja ottaen siinä huomioon Euroopan unionin vaatimukset.
      Sen on pantava täytäntöön sisäisestä tarkastuksesta annettu laki. Sen on varmistettava valtiontalouden tarkastusviraston asianmukainen toiminta, mukaan luettuna sen havaintojen ja suositusten seuranta, sekä rikosasioiden käsittely tuomioistuimissa.
      Euroopan unionin normit
      Sisämarkkinat ja kauppa
      Tavaroiden liikkuvuus– Albanian on edistyttävä Euroopan unionin standardien käyttöönotossa. Sen on annettava säädösluonnos akkreditointilaitoksen organisaatiosta ja toiminnasta sekä varmistettava, että akkreditointitoiminta erotetaan standardointi- ja varmentamistoiminnasta. Sen on toteutettava toimenpiteitä talouden toimijoiden tietoisuuden lisäämiseksi näiden käsitteiden osalta sekä siitä, mikä merkitys käsitteillä on kansainvälisessä kaupassa.
      Sen on parannettava kasvinsuojelu- ja eläinlääkintäolosuhteita Euroopan unionin vaatimusten mukaisesti varsinkin, kun kyse on tuotteista, joilla on hyvät vientimahdollisuudet.
      Tulli– Albanian on vakiinnutettava tullilaitoksen toiminta ja parannettava kaikin puolin sen hallintovalmiuksia. Sen on erityisesti huolehdittava henkilöstön pysyvyydestä ja hallinnoitava henkilöstöresursseja tarkasti asiaa koskevaa lainsäädäntöä noudattaen. Sen on lujitettava kauppasopimusten täytäntöönpanosta vastaavia tullin yksikköjä, erityisesti tavaroiden alkuperää käsittelevää yksikköä. Sen on lujitettava hallinnollista yhteistyötä tullialalla. Sen on varmistettava, että passitusta, tullausarvon määrittämistä, tullivarastointia, riskianalyysiä ja (sisäistä ja ulkoista) tilintarkastusta koskevat säännöt ja menettelyt pannaan täytäntöön Euroopan unionin normien ja soveltuvin osin kansainvälisten yleissopimusten mukaisesti. Sen on huolehdittava siitä, että tullilaitos hoitaa maksunkantovelvoitteensa lakia noudattaen. Sen on toteutettava konkreettisia toimenpiteitä salakuljetuksen ja laittoman kaupan torjumiseksi. Sen on otettava käyttöön ASYCUDA-tullitietojärjestelmä Tiranan tullissa ja Durresin satamassa. Sen on varmistettava, että kaikkialla maassa sovelletaan tullilainsäädäntöä, sääntöjä ja menettelyjä syrjimättömällä tavalla.
      Verotus– Albanian on aloitettava nykyisen verolainsäädännön ja hallintomenettelyjen tarkastelu ja huolehdittava verolainsäädännön tehokkaasta ja syrjimättömästä täytäntöönpanosta. Sen on tehostettava veropetosten torjuntaa. Sen on edistyttävä käynnissä olevassa verohallinnon uudistuksessa muun muassa kehittämällä ja laajentamalla yhtenäistettyä atk-järjestelmää. Sen on ratkaistava kaikki vielä käsiteltävinä olevat Euroopan unionin rahoittamia hankkeita koskevat verovapautusvaatimukset ja otettava käyttöön tehokas järjestelmä, jolla varmistetaan Euroopan unionin rahoittamien hankkeiden tosiasiallinen verovapaus vuoden 1992 puitesopimuksen mukaisesti.
      Kilpailu ja valtiontuet– Albanian on annettava säännöt uuden kilpailulain täytäntöön panemiseksi ja aloitettava lain täytäntöönpano. Sen on valmistauduttava perustamaan riippumaton kilpailuviranomainen sekä lujitettava hallinnollisia valmiuksia. Sen on edistettävä kilpailupolitiikkaa tukemalla vapauttamista, parantamalla julkisten hankintojen käytäntöjä ja varmistamalla kilpailua tukeva lähestymistapa yksityistämisessä. Sen on annettava tarvittava valtiontukia koskeva lainsäädäntökehys ja edistettävä valtiontukea koskevien periaatteiden avoimuutta ja perusluonteista täytäntöönpanoa.
      Julkiset hankinnat– Albanian on pantava täytäntöön nykyinen julkisia hankintoja koskeva lainsäädäntö ja toteutettava toimia sen lähentämiseksi Euroopan unionin normeihin. Sen on vältettävä poikkeuksien soveltamista julkista tarjouskilpailua koskevaan periaatteeseen ja varmistettava tarjouskilpailumenettelyjen huolellinen täytäntöönpano. Sen on lujitettava julkisten hankintojen virastoa sekä alakohtaisten ministeriöiden julkisista hankinnoista vastaavia yksikköjä. Sen on toteutettava toimenpiteitä valitusten asianmukaiseksi käsittelemiseksi.
      Teollis- ja tekijänoikeudet– Albanian on annettava uusi teollisoikeuksia koskeva lainsäädäntö. Sen on liityttävä uusien kasvilajikkeiden suojaamista koskevaan kansainväliseen yleissopimukseen. Sen on annettava tarvittava lainsäädäntö ja lujitettava hallinnollisia valmiuksia tekijänoikeussuojan parantamiseksi. Sen on toteutettava toimia talouden toimijoiden, lainvalvontaviranomaisten ja oikeuslaitoksen tietoisuuden lisäämiseksi teollis- ja tekijänoikeuksista, kaupallisista oikeuksista sekä esineoikeuksista. Sen on toteutettava toimenpiteitä teollis- ja tekijänoikeuksien täytäntöön panemiseksi.
      Alakohtaiset politiikat
      Ympäristö– Albanian on alettava puhdistaa myrkkyjen saastuttamia alueita Durresissa ja Vlorassa ja pyrittävä ratkaisemaan radioaktiivisen jätteen ongelmat Tiranassa ja Fierissä. Sen on varmistettava ympäristövaikutusten arvioinnista ja ympäristöveroista annetun lainsäädännön täytäntöönpano. Sen on parannettava ympäristöministeriön ja muiden ympäristöasioita käsittelevien viranomaisten välistä yhteensovittamista. Sen on nopeutettava kansallisen vesihuolto- ja sanitaatiostrategian sekä maaseudun vesihuolto- ja sanitaatiostrategian täytäntöönpanoa.
      Energia– Albanian on pantava täytäntöön vuosien 2003–2005 toimintasuunnitelma ja aloitettava kansallisen energiastrategian täytäntöönpano. Sen on pantava täytäntöön Ateenassa vuonna 2003 Kaakkois-Euroopan alueellisista energiamarkkinoista tehdyn yhteisymmärryspöytäkirjan mukaisesti annetut sitoumukset.
      Televiestintä– Albanian on huolehdittava siitä, että sähköisen viestinnän ala vapautetaan tosiasiallisesti ja että sääntelyelimiä vahvistetaan ja asianmukaista alakohtaista lainsäädäntöä ja politiikkoja otetaan käyttöön.
      Yhteistyö oikeus- ja sisäasioissa
      Rajavalvonta– Albanian on toukokuussa 2003 Ohridissa rajaturvallisuudesta ja valvonnasta järjestetyn alueellisen konferenssin jatkotoimena toteutettava toimenpiteet, jotka hallitus on hyväksynyt ja jotka on esitelty marraskuussa 2003 järjestetyssä Euroopan unionin ja Länsi-Balkanin oikeus- ja sisäasiainministerien kokouksessa. Sen on laadittava yhtenäistetty rajavalvontastrategia Euroopan unionin vaatimusten mukaisesti. Sen on lujitettava rajavalvonnasta vastaavia lainvalvontaviranomaisia ja parannettava rajavalvonnan tasoa. Sen on otettava käyttöön asianmukainen riskianalyysijärjestelmä rajavalvonnan parantamiseksi rajanylityspaikoilla sekä vihreillä rajoilla (maastorajoilla) ja sinisillä rajoilla (vesirajoilla). Sen on lisättävä yhteistyötä naapurimaiden kanssa sekä yhteistyötä rajavalvontaan osallistuvien kansallisten lainvalvontaviranomaisten välillä rajoilla ja valvontatoimien yhteydessä. Sen on parannettava lainvalvontaviranomaistensa välineitä ja valmiuksia väärennettyjen/väärien matkustusasiakirjojen havaitsemiseksi. Sen on toteutettava tarpeelliset toimenpiteet yhdessä asiaankuuluvien kansainvälisten toimijoiden kanssa turvallisuuden, hallinnan ja valvonnan asianmukaisen tason varmistamiseksi Tiranan kansainvälisellä lentokentällä.
      Maahanmuutto- ja turvapaikkapolitiikka– Albanian on laadittava kansallinen maahanmuuttostrategia ja aloitettava sen täytäntöönpano. Sen on varmistettava, että tarvittavat menettelyt Euroopan unionin ja Albanian takaisinottosopimuksen allekirjoittamiseksi ja ratifioimiseksi saadaan mahdollisimman pian päätökseen vuonna 2004.
      Sen on hyväksyttävä virallisesti kansallinen turvapaikkatoimintasuunnitelma. Sen on korjattava jäljellä olevat puutteet turvapaikkalainsäädännössä. Sen on pantava täytäntöön erityisesti raja-alueilla ”ennakkoseulontajärjestelmä” maan alueella laittomasti oleskelevien luokittelemiseksi. Sen on noudatettava palauttamiskieltoa (non-refoulement) koskevaa periaatetta. Sen on varmistettava, että turvapaikkahakemukset käsitellään lakia ja määräaikoja noudattaen.
      Poliisivoimat– Albanian on pantava täysimääräisesti täytäntöön poliisilaki. Sen on laadittava avoin virka- ja ylennysjärjestelmä ja pantava se täytäntöön. Sen on parannettava poliisin tutkintavalmiuksia. Sen on laadittava yhtenäistetty menettelykäsikirja rikospoliisin henkilöstöä varten. Sen on vahvistettava selkeät säännöt eri poliisiyksikköjen ja syyttäjänviraston välisen asianmukaisen yhteistyön varmistamiseksi. Sen on lujitettava poliisivoimia kuntatasolla. Sen on varmistettava, että korruptioon ja muihin rikoksiin syyllistyneiden poliisien teot käsitellään tuomioistuimissa.
      Järjestäytynyt rikollisuus, laiton kauppa, huumausaineet, rahanpesu ja terrorismi– Albanian on pantava täytäntöön sellaisia järjestäytyneen rikollisuuden vastaisiin toimiin keskittyviä toimenpiteitä, jotka hallitus on hyväksynyt ja jotka on esitelty marraskuussa 2003 pidetyssä Euroopan unionin ja Länsi-Balkanin oikeus- ja sisäasiainministerien kokouksessa. Sen on varmistettava, että lainsäädännössä annetaan ”järjestäytyneestä rikollisuudesta” selkeä käsitemääritelmä, joka vastaa Euroopan unionin lainsäädäntöä ja yleisesti hyväksyttyjä kansainvälisiä normeja. Sen on annettava kansainvälisten normien mukainen varastettuja tavaroita koskeva lainsäädäntö, joka kattaa myös ulkomailla varastetut tavarat, ja pantava se täytäntöön. Sen on huolehdittava järjestäytyneen rikollisuuden torjuntaan osallistuvien lainvalvontaviranomaisten, ministeriöiden ja lainsäätäjien välisestä yhteistyöstä ja tiedonvaihdosta. Sen on ulotettava erikoistutkintakeinojen käyttö kaikille järjestäytyneeseen rikollisuuteen liittyville aloille lain suomissa rajoissa ja täysimääräisesti kansainvälisiä normeja noudattaen. Sen on pantava täytäntöön vuonna 2003 hyväksytty laittoman kaupan torjuntastrategia. Sen on toteutettava tarvittavat toimet valmistautuakseen tekemään sopimuksen Europolin kanssa. Sen on toteutettava tarvittavat toimenpiteet, jotta Euroopan unionin jäsenvaltioiden kanssa voidaan tehdä kahdenvälisiä luovutussopimuksia.
      Sen on pantava täytäntöön olemassa oleva huumausainelainsäädäntö. Sen on huolehdittava jatkuvista toimista kannabiksen viljelyn ja laittoman kaupan torjumiseksi. Sen on laadittava kansallinen huumausainestrategia Euroopan unionin huumausainestrategian ja toimintasuunnitelman mukaisesti.
      Sen on lujitettava rahanpesun torjumisesta vastaavien instituutioiden valmiuksia. Sen on huolehdittava näiden instituutioiden välisestä riittävästä yhteistyöstä, otettava käyttöön tehokkaita työskentelymenetelmiä ja kehitettävä asianmukainen tapausten hallinnointijärjestelmä. Sen on pantava täytäntöön nykyinen rahanpesulainsäädäntö.
      Sen on lisättävä kansainvälistä yhteistyötä ja pantava täytäntöön asiaa koskevia kansainvälisiä terrorismin vastaisia yleissopimuksia. Sen on tehostettava sekä valtion sisäistä että muiden valtioiden kanssa tapahtuvaa poliisin ja tiedustelupalvelujen yhteistyötä ja tiedonvaihtoa. Sen on torjuttava terroritekojen rahoitusta ja valmistelua.
      3.2   KESKIPITKÄN AIKAVÄLIN ENSISIJAISET TAVOITTEET
      Poliittinen tilanne
      Demokratia ja oikeusvaltioperiaate
      Julkishallinnon toiminnan parantaminen– Albanian on varmistettava, että vakautus- ja assosiaatiosopimuksen määräysten täytäntöönpanosta vastaavien viranomaisten ja Euroopan unionin rahoitusavun täytäntöönpanosta vastaavien viranomaisten henkilöstö on asianmukaisesti koulutettua ja sillä on asianmukaiset välineet tehtäviensä hoitamiseen. Sen on huolehdittava siitä, että virkamieslainsäädäntöä ja siihen liittyviä menettelyjä, mukaan luettuna urakehitys, parannetaan nykyaikaisen julkishallinnon vaatimusten mukaisesti ja että niitä pannaan asianmukaisesti täytäntöön huolellisesti valmistellun, ammattimaisen, avoimen ja vakaan hallinnon kehittämiseksi. Sen on varmistettava, että paikallishallinnot kykenevät panemaan täytäntöön hajautettuja politiikkoja.
      Albanian on järjestettävä seuraavat parlamentti- ja paikallisvaalit kansainvälisten normien mukaisesti.
      Oikeuslaitosjärjestelmän lujittaminen– Albanian on varmistettava, että vakavat rikokset, erityisesti järjestäytynyt rikollisuus, saatetaan tuomioistuinten käsiteltäviksi ja että erityistä huomiota kiinnitetään rajat ylittävän yhteistyön mekanismeihin. Onnistuneen syytteeseenpanon olisi ilmettävä kouriintuntuvalla ja merkittävällä tavalla vakaviin rikoksiin syyllistyneitä koskevien toteutuneiden ja asianmukaisia rangaistuksia saavien henkilöiden tuomioiden määrän kasvuna. Sen on vähennettävä huomattavasti tuomioistuinkäsittelyä odottavien asioiden määrää ja huolehdittava tuomioiden täytäntöönpanosta ajallaan. Sen on huolehdittava tuomioistuinten päätösten kattavasta julkistamisesta. Sen on huolehdittava tuomarien ja syyttäjien jatkuvasta ja asianmukaisesta koulutuksesta, joka kattaa myös ihmisoikeudet, etiikan, kaupalliset kysymykset sekä vakautus- ja assosiaatiosopimukseen liittyvät kysymykset. Sen on pantava täytäntöön todistajien suojelua koskeva lainsäädäntö. Sen on jatkettava oikeuslaitoksen riippumattomuuden lujittamista siirtämällä tuomarien tuomioistuintyöskentelyn valvominen oikeusministeriöltä korkealle tuomioistuinneuvostolle.
      Korruption ja järjestäytyneen rikollisuuden torjumisen tehostaminen– Albanian on pantava täytäntöön ratifioimansa eurooppalaiset lahjontaa koskevat siviili- ja rikosoikeudelliset yleissopimukset sekä korruptiota vastustavien valtioiden ryhmän (GRECO) suositukset. Sen on saavutettava huomattavia tuloksia korruption torjumisessa kaikilla tasoilla ja aloilla asiaa koskevaa lainsäädäntöä täytäntöön panemalla. On helpotettava Euroopan unionin jäsenvaltioiden lähettämien yhteysviranomaisten sijoittamista asiaankuuluviin valtion laitoksiin, jotka osallistuvat järjestäytyneen rikollisuuden torjuntaan. Euroopan unionille on annettava kuuden kuukauden välein kertomuksia tuloksista, joita on saavutettu järjestäytyneeseen rikollisuuteen liittyvän toiminnan saattamisesta oikeudellisten seuraamusten kohteeksi sen mukaisesti kuin se on määritelty valtioiden rajat ylittävää järjestäytynyttä rikollisuutta koskevassa Yhdistyneiden Kansakuntien yleissopimuksessa, joka tunnetaan Palermon sopimuksena.
      Ihmisoikeudet ja vähemmistöjen suojelu
      Ihmisoikeuksien kunnioittamisen varmistaminen lainvalvontaviranomaisten piirissä– Albanian on varmistettava, että säilöön otettuja ja tutkintavankeja kohdellaan kansainvälisten normien mukaisesti. Sen on varmistettava, että ihmisarvoa ja henkilön turvallisuutta kunnioitetaan säilöönottokeskuksissa, vankiloissa ja psykiatrisissa hoitolaitoksissa kansainvälisten yleissopimusten mukaisesti. Sen on perustettava asianmukainen nuorisotuomioistuinjärjestelmä. Sen on varmistettava, että kidutuksen ja muun julman, epäinhimillisen tai halventavan kohtelun tai rangaistuksen vastaista Euroopan neuvoston yleissopimusta noudatetaan.
      Sananvapauden ja viestinten vapauden takaaminen– Albanian on pantava täytäntöön painettuja ja sähköisiä viestimiä koskeva uusi lainsäädäntö ottaen huomioon Euroopan unionin normit. Sen on huolehdittava siitä, että televisiotaajuuksien jakaminen tapahtuu oikeudenmukaisesti ja syrjimättömästi kansallista suunnitelmaa noudattaen ja että yleisradiopalvelun harjoittajat noudattavat vaatimuksia täysimääräisesti. Sen on saatettava päätökseen Albanian yleisradioyhtiö RTV:n muuttaminen valtion televisioyhtiöstä puolueettomaksi julkisen palvelun yleisradioyhtiöksi. Sen on kannustettava journalismin tason jatkuvaa parantamista.
      Alueellinen ja kansainvälinen yhteistyö
      Alueellisen yhteistyön lujittaminen– Albanian on tehtävä ja pantava täytäntöön sopimuksia naapurimaiden kanssa järjestäytyneen rikollisuuden, rajavalvonnan ja takaisinoton aloilla. Sen on pantava täytäntöön Kaakkois-Euroopan keskeistä alueellista liikenneverkkoa koskeva yhteisymmärryspöytäkirja. Sen on jatkettava Ateenassa vuonna 2003 tehdyn alueellisia energiamarkkinoita koskevan yhteisymmärryspöytäkirjan yhteydessä annettujen sitoumusten täytäntöönpanoa ja edistyttävä näiden markkinoiden perustamisessa. Sen on huolehdittava riittävästä alueellisesta yhteistyöstä ympäristökysymyksissä.
      Kansainvälisten velvoitteiden täytäntöönpano– Albanian on pantava täysimääräisesti täytäntöön ratifioimansa yleissopimukset ja muut sopimukset, erityisesti oikeus- ja sisäasioiden, ihmis- ja vähemmistöjen oikeuksien sekä kaupan aloilla tekemänsä yleissopimukset.
      Talouden tilanne
      Vapaa markkinatalous ja rakenneuudistukset
      Yksityistämisprosessin päätökseen saattaminen– Albanian on yksityistettävä erityisesti INSIG (rahoitusala), Albtelecom (televiestintäala), Servcom, Albpetrol, Armo ja KESH (energia-ala).
      Liiketoimintaympäristön parantaminen– Albanian on pantava täytäntöön parannettu kauppalainsäädäntö. Sen on varmistettava, että tuomarit ovat hyvin koulutettuja kauppa- ja yhtiöoikeuden aloilla. Sen on saavutettava huomattavia tuloksia petosten ja korruption torjunnassa. Sen on otettava käyttöön epävirallisen talouden torjumisstrategia muun muassa terveen kilpailun takaamiseksi yritysten välillä.
      Toimivien maa-/kiinteistömarkkinoiden kehittäminen– Albanian on pantava täytäntöön lainsäädäntö kommunistivallan aikana takavarikoidun omaisuuden palauttamisesta/korvaamisesta. Sen on saatava päätökseen maan kartoitus- ja rekisteröintiprosessi. Sen on huolehdittava siitä, että omaisuuden siirrot tapahtuvat lakia noudattaen, ja toteutettava toimenpiteitä, joilla varmistetaan prosessissa osallisina olevien tahojen (notaarit, maa- ja kiinteistörekisteri jne.) asianmukainen toiminta. Sen on varmistettava, että maan luokittelua ja käyttöä koskevia säännöksiä noudatetaan. Sen on laadittava ja annettava maa- ja kiinteistöverotusta koskeva lainsäädäntö.
      Julkisen talouden hoito
      Julkisen talouden hoidon edelleen parantaminen– Sen on pantava täytäntöön julkisen talouden sisäistä valvontaa koskeva strategia. Sen on lujitettava lisää ulkoista tarkastusta ja varmistettava, että sekä varainhoidon valvonta että sisäinen tarkastus toimivat asianmukaisesti. Sen on otettava käyttöön toimivat menettelyt sellaisten tapausten havaitsemiseksi, käsittelemiseksi ja niiden edellyttämien jatkotoimien toteuttamiseksi, joissa kansallisten tai kansainvälisten varojen epäillään joutuneen petoksen tai muun säännönvastaisuuden kohteeksi.
      Euroopan unionin normit
      Sisämarkkinat ja kauppa
      Tavaroiden liikkuvuus– Albanian on huolehdittava vakautus- ja assosiaatiosopimuksen vaatimusten täytäntöönpanon edellyttämistä hallinnollisista valmiuksista. Sen on edistyttävä Euroopan unionin standardien käyttöönotossa. Sen on perustettava markkinavalvontajärjestelmä. Sen on huolehdittava Euroopan unionin käytännöt huomioiden standardointi-, akkreditointi-, varmentamis-, metrologia- ja kalibrointielinten toiminnan parantamisesta.
      Sen on edistyttävä huomattavasti elintarvikkeiden turvallisuuden sekä kasvinsuojelua ja eläinten terveyttä koskevien edellytysten aloilla Euroopan unionin vaatimusten mukaisesti.
      Tulli– Albanian on huolehdittava vakautus- ja assosiaatiosopimuksen vaatimusten täytäntöönpanon edellyttämistä hallinnollisista valmiuksista. Sen on huolehdittava tullilainsäädännön ja menettelyjen huomattavasta yhdenmukaistamisesta Euroopan unionin lainsäädännön ja käytäntöjen mukaisiksi ja niiden täytäntöönpanosta. Sen on varmistettava alkuperäsääntöjen asianmukainen täytäntöönpano. Sen on huolehdittava jatkossakin tullilaitoksen henkilöstön pysyvyydestä ja lisättävä sen hallinnon tehokkuutta. Sen on tehostettava petosten, salakuljetuksen ja laittoman kaupan torjuntaa ja vähennettävä huomattavasti tapauksia, joissa tullin henkilöstö on osallisena laittomassa toiminnassa. Sen on saatettava päätökseen ASYCUDA-tullitietojärjestelmän käyttöönotto kaikkialla maassa ja jatkettava tietokoneistamista.
      Verotus– Albanian on jatkettava verohallinnon lujittamista. Sen on huolehdittava arvonlisäverojärjestelmän täysimääräisestä ja tehokkaasta täytäntöönpanosta. Sen on parannettava yhteydenpitoa verovelvollisiin ja yksinkertaistettava verorakenteita ja menettelyjä, palautusmenettelyt mukaan luettuina. Sen on annettava kaikille verovelvollisille oma tunniste verotusta varten. Sen on jatkettava veronkannon ja verovalvonnan tehostamista ja laadittava tilintarkastusstrategia.
      Kilpailu ja valtiontuet– Albanian on vakautus- ja assosiaatiosopimuksen vaatimusten mukaisesti perustettava riippumaton kilpailuviranomainen. Sen on pantava täytäntöön kilpailulainsäädäntö ja valmistauduttava perustamaan toiminnallisesti riippumaton valtiontukikehys. Sen on lujitettava valtiontukirakenteita ja huolehdittava edistymisestä kattavan valtiontukien määrityksen päätökseen saattamisessa ja BKT-tietojen tuottamisessa NUTS II -tasolla.
      Julkiset hankinnat– Albanian on huolehdittava lainsäädäntökehyksen yhdenmukaistamisesta olennaisilta osiltaan Euroopan unionin säännöstön kanssa. Sen on luotava täysipainoisesti toimivat julkisten hankintojen rakenteet, joilla varmistetaan julkisia hankintoja koskevien menettelyjen käyttö lakia sekä vakaus- ja assosiaatiosopimuksen vaatimuksia noudattaen.
      Teollis- ja tekijänoikeudet– Albanian on asianmukaisesti pantava täytäntöön teollis- ja tekijänoikeuksien sekä kaupallisten oikeuksien aloilla ratifioimansa kansainväliset yleissopimukset. Sen on varmistettava teollis- ja tekijänoikeuksien hyvä suoja ja saavutettava tuloksia laittomasti valmistettujen tavaroiden ja väärennettyjen tavaroiden torjumisessa. Sen on huolehdittava riittävistä hallinnollisista valmiuksista täyttääkseen vakaus- ja assosiaatiosopimuksen vaatimukset tällä alalla.
      Alakohtaiset politiikat
      Ympäristö– Albanian on jatkettava toimia myrkkyjen pilaamien maa-alueiden puhdistamiseksi. Sen on vähennettävä pöly- ja ilmansaastepitoisuuksia kaupunkialueilla. Sen on vähennettävä Balshin öljyjalostamon saastuttavuutta kuten sen päästöjä Gjanica-jokeen. Lisäksi sen on toteutettava yleisesti toimenpiteitä vesistöjen pilaantumisen ehkäisemiseksi. Sen on jatkettava alueellisten ja kansainvälisten sitoumusten täytäntöönpanoa tällä alalla. Sen on lujitettava ympäristövalvontaa ja huolehdittava saastuttajille langetettavista riittävän varoittavista seuraamuksista. Sen on huolehdittava kansallisen vesihuolto- ja sanitaatiostrategian sekä maaseudun vesihuolto- ja sanitaatiostrategian täytäntöönpanosta. Sen on laadittava strategia, joka koskee tämän alan asteittaista yhdenmukaistamista yhteisön säännöstön kanssa, ja aloitettava sen täytäntöönpano.
      Kansanterveys– Albanian on tehostettava tartuntatautien valvonta- ja ilmoitusjärjestelmiä. Sen on edistettävä kansanterveysverkostojen tiiviimpää yhteistyötä.
      Liikenne– Albanian on pantava täytäntöön liikenteen pääsuunnitelma. Sen on jatkettava toimia itä–länsi- ja pohjoinen–etelä-liikenneväylien saamiseksi valmiiksi. Sen on edistyttävä huomattavasti Tiranan lentoaseman sekä Durresin ja Vloran satamien kunnostamisessa muun muassa parantamalla turvallisuutta ja rajavalvontaa. Sen on saatettava päätökseen Durresin sataman yksityistäminen. Sen on saavutettava parempia tuloksia maantieturvallisuuden alalla ja toteutettava lisätoimia turvallisuuden parantamiseksi edelleen. Sen on pantava täytäntöön Kaakkois-Euroopan keskeistä alueellista liikenneverkkoa koskeva yhteisymmärryspöytäkirja.
      Energia– Albanian on varmistettava, että sähköalan toimintasuunnitelmat pannaan täytäntöön asianmukaisesti ja että se edistyy energiastrategian täytäntöönpanossa. Sen on huolehdittava sähköntuotannon, siirron ja jakelun infrastruktuurin parantamiseen tähtäävien eri hankkeiden oikea-aikaisesta täytäntöönpanosta. Sen on jatkettava alueellisten ja kansainvälisten sitoumusten täytäntöönpanoa tällä alalla kilpailukykyisten alueellisten energiamarkkinoiden perustamiseksi.
      Televiestintä– Albanian on saatettava Euroopan unionin uusi sähköisen viestinnän lainsäädäntökehys osaksi kansallista lainsäädäntöä ja pantava se täytäntöön.
      Yhteistyö oikeus- ja sisäasioissa
      Rajavalvonta– Albanian on pantava täytäntöön yhtenäistetty rajavalvontastrategia ja kaikki rajavalvonnan alalla tekemänsä kansainväliset sitoumukset. Sen on tehtävä rajavalvonnan yhteydessä tehokkaasti riskianalyysejä. Sen on jatkettava rajavalvontavalmiuksien lujittamista. Sen on erityisesti varmistettava, että Tiranan kansainvälisellä lentoasemalla sekä Durresin ja Vloran satamissa harjoitettava rajavalvonta täyttää kansainväliset normit. Sen on huolehdittava Albanian uusien matkustusasiakirjojen aikaisempaa paremmista turvatekijöistä. Sen on saavutettava huomattavia tuloksia miinanraivauksessa.
      Maahanmuutto- ja turvapaikkapolitiikat– Albanian on pantava täytäntöön kansallinen maahanmuuttostrategia. Sen on varmistettava, että se kykenee täyttämään vakautus- ja assosiaatiosopimuksen vaatimukset Albaniassa työskentelevien ja/tai oleskelevien Euroopan unionin kansalaisten osalta. Sen on huolehdittava tekemiensä takaisinottosopimusten täytäntöönpanosta. Sen on pyrittävä tekemään takaisinottosopimus alueen kaikkien maiden kanssa sekä sellaisten maiden kanssa, joista Albanian kautta kulkevat maahanmuuttajat ovat peräisin. Sen on tehtävä, ratifioitava ja pantava täytäntöön asteittain kaikki keskeiset kansainväliset maahanmuuttoa koskevat yleissopimukset.
      Sen on pantava täytäntöön kansallinen turvapaikkatoimintasuunnitelma. Sen on pantava täytäntöön turvapaikkalainsäädäntö ja otettava käyttöön täysin kehittynyt turvapaikkajärjestelmä kansainvälisten normien mukaisesti.
      Poliisivoimat– Albanian on jatkettava poliisivoimien lujittamista erityisesti tarjoamalla asianmukaista koulutusta ja asianmukaiset välineet. Sen on varmistettava asianmukaisen asioidenkäsittelyjärjestelmän toiminta siten, että asioiden käsittely dokumentoidaan hyvin ensimmäisestä raportista käsittelyn päättämiseen. Sen on saavutettava huomattavia tuloksia rikollisuuden torjumisessa sekä korruption ja muiden rikollisten toimien vähentämisessä poliisivoimissa.
      Järjestäytynyt rikollisuus, laiton kauppa, huumausaineet, rahanpesu ja terrorismi– Albanian on lisättävä kansainvälistä yhteistyötä. Sen on saavutettava huomattavia tuloksia nostettujen syytteiden prosentti- ja lukumäärän sekä niiden laadun osalta, kun kyse on järjestäytyneestä rikollisuudesta, laittomasta kaupasta sekä rikoksen tuottaman hyödyn takavarikoimisesta.
      Sen on pantava täytäntöön kansallinen huumausainestrategia. Sen on huolehdittava, että huumausaineiden, etenkin kovien huumausaineiden kuten heroiinin ja kokaiinin, laittoman kaupan torjumisessa saavutetaan huomattavasti parempia tuloksia.
      Sen on tehostettava talous- ja raharikosten (rahanpesu ja rahanväärentäminen mukaan luettuina) torjumista. Sen on perustettava ministeriöiden välinen virasto rikoksen tuottaman hyödyn takavarikoimiseksi. Sen on saavutettava konkreettisia tuloksia rahanpesun torjumisessa sekä rahoitusalalla että sen ulkopuolella.
      4.   OHJELMASUUNNITTELU
      Vakautus- ja assosiaatioprosessiin liittyvää yhteisön apua annetaan Länsi-Balkanin maille asianomaisista rahoitusvälineistä ja erityisesti Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta 5 päivänä joulukuuta 2000 annetun neuvoston asetuksen (EY) N:o 2666/2000 (1) mukaisesti. Tämän vuoksi tällä päätöksellä ei ole taloudellisia vaikutuksia. Lisäksi Albania voi saada rahoitusta useita maita koskevista ja horisontaalisista ohjelmista. Komissio toimii yhteistyössä Euroopan investointipankin (EIP) ja kansainvälisten rahoituslaitosten, erityisesti Euroopan jälleenrakennus- ja kehityspankin (EBRD) ja Maailmanpankin, kanssa vakautus- ja assosiaatioprosessiin liittyvien hankkeiden yhteisrahoituksen helpottamiseksi.
      5.   EHDOLLISUUS
      Osana vakautus- ja assosiaatioprosessia Länsi-Balkanin maille annettavan yhteisön avun antaminen riippuu edistymisestä Kööpenhaminassa vahvistettujen poliittisten arviointiperusteiden ja erityisesti tämän Eurooppa-kumppanuuden ensisijaisten tavoitteiden saavuttamisessa. Näiden yleisten edellytysten noudattamatta jättäminen saattaa johtaa siihen, että neuvosto toteuttaa asianmukaisia toimenpiteitä rahoitusavun keskeyttämiseksi neuvoston asetuksen (EY) N:o 2666/2000 5 artiklan mukaisesti.
      Yhteisön avun antaminen riippuu myös neuvoston 29 päivänä huhtikuuta 1997 sekä 21 ja 22 päivänä kesäkuuta 1999 esittämissä päätelmissä määritellyistä edellytyksistä erityisesti, kun kyse on avunsaajien sitoutumisesta toteuttamaan demokraattisia, taloudellisia ja institutionaalisia uudistuksia, ottaen huomioon tässä Eurooppa-kumppanuudessa esitetyt ensisijaiset alat.
      6.   SEURANTA
      Eurooppa-kumppanuuden seuranta varmistetaan vakautus- ja assosiaatioprosessissa käyttöön otettujen mekanismien, erityisesti vakautus- ja assosiaatioprosessia koskevan vuosikertomuksen avulla.

         (1)  EYVL L 306, 7.12.2000, s. 1, asetus sellaisena kuin se on muutettuna asetuksella (EY) N:o 2415/2001 (EYVL L 327, 12.12.2001, s. 3).


title: 2006/378/EY: Neuvoston päätös, tehty 10 päivänä huhtikuuta 2006 , Euroopan yhteisöjen ja niiden jäsenvaltioiden sekä Israelin valtion väliseen Euro—Välimeri-sopimukseen liitettävän pöytäkirjan tekemisestä Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi

text:
               2.6.2006

               FI

               Euroopan unionin virallinen lehti

               L 149/31

      NEUVOSTON PÄÄTÖS,
   tehty 10 päivänä huhtikuuta 2006,
   Euroopan yhteisöjen ja niiden jäsenvaltioiden sekä Israelin valtion väliseen Euro—Välimeri-sopimukseen liitettävän pöytäkirjan tekemisestä Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi
   (2006/378/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 310 artiklan yhdessä sen 300 artiklan 2 kohdan ensimmäisen alakohdan toisen virkkeen ja 3 kohdan toisen alakohdan kanssa,
   ottaa huomioon vuoden 2003 liittymisasiakirjan ja erityisesti sen 6 artiklan 2 kohdan,
   ottaa huomioon komission ehdotuksen,
   ottaa huomioon Euroopan parlamentin puoltavan lausunnon (1),
   sekä katsoo seuraavaa:

               (1)

               Euroopan yhteisöjen ja niiden jäsenvaltioiden sekä Israelin valtion väliseen Euro—Välimeri-assosiaatiosopimukseen liitettävä pöytäkirja Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi allekirjoitettiin Euroopan yhteisön ja sen jäsenvaltioiden puolesta 23 päivänä helmikuuta 2006.

               (2)

               Pöytäkirja olisi hyväksyttävä,

         ON PÄÄTTÄNYT SEURAAVAA:
   Ainoa artikla
   Hyväksytään Euroopan yhteisön ja sen jäsenvaltioiden puolesta Euroopan yhteisöjen ja niiden jäsenvaltioiden sekä Israelin valtion väliseen Euro—Välimeri-sopimukseen liitettävä pöytäkirja Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi.
   Pöytäkirjan teksti on tämän päätöksen liitteenä (2).

      Tehty Luxemburgissa 10 päivänä huhtikuuta 2006.

            Neuvoston puolesta

            Puheenjohtaja

         U. PLASSNIK

      (1)  Lausunto annettu 23. maaliskuuta 2006 (ei vielä julkaistu virallisessa lehdessä).

      (2)  Katso tämän virallisen lehden s. 2.


title: 2008/803/EY: Komission päätös, tehty 14 päivänä lokakuuta 2008 , tiettyjen ihmisoikeussopimusten tosiasiallista täytäntöönpanoa Sri Lankassa koskevan tutkimuksen vireille panemisesta neuvoston asetuksen (EY) N:o 980/2005 18 artiklan 2 kohdan nojalla

text:
               18.10.2008

               FI

               Euroopan unionin virallinen lehti

               L 277/34

      KOMISSION PÄÄTÖS,
   tehty 14 päivänä lokakuuta 2008,
   tiettyjen ihmisoikeussopimusten tosiasiallista täytäntöönpanoa Sri Lankassa koskevan tutkimuksen vireille panemisesta neuvoston asetuksen (EY) N:o 980/2005 18 artiklan 2 kohdan nojalla
   (2008/803/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon yleisen tullietuusjärjestelmän soveltamisesta 27 päivänä kesäkuuta 2005 annetun neuvoston asetuksen (EY) N:o 980/2005 (1) ja erityisesti sen 18 artiklan 2 kohdan,
   on kuullut yleisten tullietuuksien komiteaa,
   sekä katsoo seuraavaa:

               (1)

               Komission käytettävissä olevat Yhdistyneiden Kansakuntien (YK) raportit, lausunnot ja tiedot, mukaan lukien laittomia teloituksia käsittelevän YK:n erityisraportoijan 27 päivänä maaliskuuta 2006 antama raportti, lasten asemaa ja aseellisia selkkauksia käsittelevän YK:n erityisedustajan erityisneuvonantajan 13 päivänä marraskuuta 2006 antama lausunto sekä kidutusta ja muuta julmaa, epäinhimillistä tai halventavaa kohtelua tai rankaisemista käsittelevän Yhdistyneiden Kansakuntien erityisraportoijan 29 päivänä lokakuuta 2007 antama lausunto, sekä muut julkisesti saatavilla olevat raportit ja tiedot, joita hallituksesta riippumattomat järjestöt sekä muut asiaankuuluvat tahot ovat laatineet, osoittavat, että Sri Lankan demokraattisessa sosialistisessa tasavallassa ei ole tosiasiallisesti pantu täytäntöön kansallista lainsäädäntöä, joka sisältää kansainvälisiä ihmisoikeussopimuksia, varsinkin kansalaisoikeuksia ja poliittisia oikeuksia koskevan kansainvälisen yleissopimuksen, kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen sekä lapsen oikeuksien yleissopimuksen.

               (2)

               Kansalaisoikeuksia ja poliittisia oikeuksia koskeva kansainvälinen yleissopimus, kidutuksen ja muun julman, epäinhimillisen tai halventavan kohtelun tai rangaistuksen vastainen yleissopimus sekä lapsen oikeuksien yleissopimus mainitaan keskeisiä ihmisoikeuksia koskevien yleissopimusten luettelossa asetuksen (EY) N:o 980/2005 liitteessä III olevan A osan 1, 5 ja 6 kohdassa.

               (3)

               Asetuksen (EY) N:o 980/2005 16 artiklan 2 kohdassa säädetään, että kyseisen asetuksen II luvun 2 jaksossa tarkoitettu erityinen kannustusmenettely voidaan peruuttaa väliaikaisesti, jos asetuksen liitteessä III tarkoitetut, 9 artiklan 1 ja 2 kohdan vaatimusten täytäntöön panemiseksi ratifioidut yleissopimukset sisältävää kansallista lainsäädäntöä ei ole tosiasiallisesti pantu täytäntöön.

               (4)

               Komissio on tutkinut saadut tiedot ja todennut niiden perusteella, että on riittävät perusteet panna vireille tutkimus, jonka tavoitteena on määrittää, onko ihmisen perusoikeuksien tunnustamista ja suojaamista koskeva Sri Lankan lainsäädäntö pantu tosiasiallisesti täytäntöön. Tutkimuksen perusteella voidaan määrittää, onko perusteltua peruuttaa erityinen kannustusmenettely väliaikaisesti.

               (5)

               Neuvottelut yleisten tullietuuksien komitean kanssa käytiin 23 päivänä syyskuuta 2008,

         ON PÄÄTTÄNYT SEURAAVAA:
   Ainoa artikla
   Komissio panee vireille tutkimuksen selvittääkseen, onko kansalaisoikeuksia ja poliittisia oikeuksia koskevan kansainvälisen yleissopimuksen, kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen sekä lapsen oikeuksien yleissopimuksen sisältävä Sri Lankan demokraattisen sosialistisen tasavallan kansallinen lainsäädäntö pantu tosiasiallisesti täytäntöön.

      Tehty Brysselissä 14 päivänä lokakuuta 2008.

            Komission puolesta

         Catherine ASHTON

            Komission jäsen

      (1)  EUVL L 169, 30.6.2005, s. 1.


title: Päätös N:o 581 tehty 2. heinäkuuta 2009 menettelyn aloittamisesta luvan myöntämiseksi maanalaisten luonnonvarojen – öljyn ja maakaasun – etsintää ja tutkimusta varten maanalaisista luonnonvaroista annetun lain 2 artiklan 1 kohdan 3 alakohdan mukaisesti alueella Kilifarevo, joka sijaitsee Keski-Bulgarian pohjoisosassa, sekä luvan myöntämistä koskevasta kilpailuilmoituksesta

text:
               8.10.2009

               FI

               Euroopan unionin virallinen lehti

               C 241/24

      PÄÄTÖS N:o 581
   tehty 2. heinäkuuta 2009
   menettelyn aloittamisesta luvan myöntämiseksi maanalaisten luonnonvarojen – öljyn ja maakaasun – etsintää ja tutkimusta varten maanalaisista luonnonvaroista annetun lain 2 artiklan 1 kohdan 3 alakohdan mukaisesti alueella Kilifarevo, joka sijaitsee Keski-Bulgarian pohjoisosassa, sekä luvan myöntämistä koskevasta kilpailuilmoituksesta
   2009/C 241/11
   BULGARIAN TASAVALTA
   MINISTERINEUVOSTO
   Maanalaisista luonnonvaroista annetun lain 42 artiklan 1 kohdan 1 alakohdan ja 44 artiklan 3 kohdan nojalla, ottaen huomioon 5 artiklan 2 kohdan ja 7 artiklan 1 kohdan 9 alakohdan
   MINISTERINEUVOSTO ON PÄÄTTÄNYT SEURAAVAA:

               1.

               Aloitetaan menettely luvan myöntämiseksi öljyn ja maakaasun tutkimiseksi alueella Kilifarevo, jonka pinta-ala on 20 km2 ja jonka maantieteelliset koordinaatit ovat liitteen mukaisesti pisteestä nro 1 pisteeseen nro 4.

               2.

               Ilmoitetaan, että 1 kohdassa tarkoitettu lupa myönnetään tarjouskilpailumenettelyllä.

               3.

               Lupa on voimassa viisi vuotta tutkimussopimuksen voimaantulopäivästä, ja voimassaoloaikaa on oikeus pidentää maanalaisista luonnonvaroista annetun lain 31 artiklan 3 ja 4 kohdan mukaisesti.

               4.

               Määräaika tarjouskilpailuasiakirjojen ostolle päättyy 120 päivänä (klo 16.00) siitä, kun tämä päätös on julkaistu Euroopan unionin virallisessa lehdessä. Tarjouskilpailuasiakirjat voi ostaa ympäristö- ja vesiministeriöstä, huone 427. Osoite: Ministry of Environment and Water, 22 Maria Louiza Blvd., Sofia.

               5.

               Määräaika tarjouskilpailuun osallistumista koskevan ilmoituksen jättämiselle päättyy 135 päivänä (klo 16.00) siitä, kun tämä päätös on julkaistu Euroopan unionin virallisessa lehdessä. Tarjouskilpailuun osallistumista koskeva ilmoitus toimitetaan ympäristö- ja vesiministeriöön. Osoite: Ministry of Environment and Water, 22, Maria Louiza Blvd., Sofia.

               6.

               Määräaika tarjouksen jättämiselle päättyy 155 päivänä (klo 16.00) siitä, kun tämä päätös on julkaistu Euroopan unionin virallisessa lehdessä. Tarjous toimitetaan ympäristö- ja vesiministeriöön. Osoite: Ministry of Environment and Water 22, Maria Louiza Blvd., Sofia.

               7.

               Jäljempänä 10.2 kohdassa tarkoitettu komitea avaa edellä 6 kohdassa mainittuun määräaikaan mennessä saapuneet tarjoukset osallistujien edustajien läsnäollessa ympäristö- ja vesiministeriön rakennuksessa 156 päivänä siitä, kun tämä päätös on julkaistu Euroopan unionin virallisessa lehdessä. Osoite: Ministry of Environment and Water 22, Maria Louiza Blvd, Sofia. Komitea tutkii ja arvioi tarjoukset 14 päivän kuluessa niiden avaamisesta sekä luokittelee osallistujat.

               7.1

               Jos mikään 7 kohdassa tarkoitetuista tarjouksista ei täytä tarjouskilpailun vaatimuksia, komitea antaa kilpailuun osallistuville lisäaikaa tarjousten parantamista varten. Osallistujille ilmoitetaan tästä kirjallisesti.

               7.2

               Komitea pitää 14 päivän kuluessa tarjousten saapumisesta kokouksen, jossa se tarkastelee ja arvioi paranneltuja tarjouksia ja luokittelee osallistujat.

               8.

               Asetetaan kilpailuun osallistumista koskevan vakuuden arvoksi 15 000 levaa.

               8.1

               Vakuus on maksettava kilpailuun osallistumista koskevan ilmoituksen jättämisen 5 kohdassa tarkoitettuun määräaikaan mennessä.

               8.2

               Vakuus maksetaan tarjouskilpailuasiakirjoissa mainitulle tilille.

               8.3

               Kilpailussa menestyneen osallistujan vakuus sekä niiden osallistujien vakuudet, jotka eivät ole täyttäneet ilmoitettuja kilpailuvaatimuksia, pidetään hallussa. Muiden tarjouksen tekijöiden vakuudet palautetaan 14 päivän kuluessa siitä, kun ministerineuvoston päätös tutkimusluvan myöntämisestä tarjouskilpailun voittaneelle on julkaistu Bulgarian valtion virallisessa lehdessä.

               9.

               Vahvistetaan muut tarjouskilpailuun liittyvät vaatimukset:

               9.1

               Jos tarjouskilpailusta tehdään maanalaisista luonnonvaroista annetun lain 47 artiklan 3 kohdan mukainen valitus, edellä 6 ja 7 kohdassa annettuja määräaikoja pidennetään niiden päivien määrällä, jota valituksen käsittely edellyttää. Tästä ilmoitetaan kirjallisesti kilpailuun hyväksytyille osallistujille.

               9.2

               Tarjouskilpailuasiakirjojen hinta on 13 500 levaa.

               9.3

               Tarjouskilpailuasiakirjoja voivat ostaa henkilöt, joilla on oikeus tai notaarin valtuutus toimia edustajana.

               9.4

               Tarjouskilpailu järjestetään, vaikka siihen hyväksyttäisiin vain yksi ehdokas.

               9.5

               Tarjouskilpailuun osallistuvien ehdokkaiden on täytettävä maanalaisista luonnonvaroista annetun lain 23 artiklan 1 kohdan vaatimukset.

               9.6

               Tarjouskilpailuun osallistumista koskevat ilmoitukset on valmisteltava ja toimitettava maanalaisista luonnonvaroista annetun lain 46 artiklan 1 ja 2 kohdan sekä tarjouskilpailuasiakirjojen mukaisesti.

               9.7

               Tarjoukset on laadittava tarjouskilpailuasiakirjoissa esitettyjen vaatimusten ja ehtojen mukaisesti.

               9.8

               Tarjoukset arvioidaan tarjouskilpailuasiakirjojen mukaisesti osallistujien esittämien hallinnollisten ja taloudellisten resurssien, ehdotetun työohjelman, ympäristönsuojelutoimenpiteiden laajuuden sekä koulutuksen tai teknisten innovaatioiden perusteella.

               9.9

               Jos yhtään tarjouskilpailuun osallistumista koskevaa ilmoitusta ei ole saapunut 5 kohdassa mainittuun määräaikaan mennessä tai kilpailuun ei hyväksytä yhtään ehdokasta, kilpailu keskeytetään.

               10.

               Ympäristö- ja vesiministeri valtuutetaan:

               10.1

               toimittamaan tämä päätös julkaistavaksi Euroopan unionin virallisessa lehdessä, Bulgarian valtion virallisessa lehdessä ja ministerineuvoston Internet-sivustolla;

               10.2

               järjestämään tarjouskilpailu. Ympäristö- ja vesiministeri nimitetään tällä päätöksellä komitean puheenjohtajaksi. Komitean jäsenet valitsee puheenjohtaja maanalaisista luonnonvaroista annetun lain 44 artiklan 7 kohdan mukaisesti.

               11.

               Tästä päätöksestä voidaan valittaa korkeimpaan hallinto-oikeuteen 14 päivän kuluessa siitä, kun se on julkaistu Euroopan unionin virallisessa lehdessä.

            Pääministeri

         Sergei STANISHEV

            Ministerineuvoston pääsihteerin puolesta

         Vesselin DAKOV

      LIITE

         LUETTELO MAANTIETEELLISISTÄ KOORDINAATEISTA, KILIFAREVO

                  Itäinen pituuspiiri

                  Pohjoinen leveys

                  1.

                  25° 40′ 03,70″

                  43° 01′ 37,27″

                  2.

                  25° 40′ 03,70″

                  42° 59′ 48,21″

                  3.

                  25° 44′ 46,93″

                  42° 59′ 48,21″

                  4.

                  25° 44′ 46,93″

                  43° 01′ 37,27″


title: 2009/79/EY: Komission päätös, tehty 23 päivänä 2009 , Euroopan vakuutus- ja työeläkevalvontaviranomaisten komitean perustamisesta (ETA:n kannalta merkityksellinen teksti)

text:
               29.1.2009

               FI

               Euroopan unionin virallinen lehti

               L 25/28

      KOMISSION PÄÄTÖS,
   tehty 23 päivänä 2009,
   Euroopan vakuutus- ja työeläkevalvontaviranomaisten komitean perustamisesta
   (ETA:n kannalta merkityksellinen teksti)
   (2009/79/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   sekä katsoo seuraavaa:

               (1)

               Komissio hyväksyi osana niin kutsuttua Lamfalussyn prosessia 5 päivänä marraskuuta 2003 päätöksen 2004/6/EY (1) Euroopan vakuutus- ja työeläkevalvontaviranomaisten komitean, jäljempänä ’komitean’, perustamisesta. Komitea aloitti toimintansa 24 päivänä marraskuuta 2003, ja se toimii riippumattomana elimenä, joka pohtii vakuutus-, jälleenvakuutus- ja työeläkealoihin liittyviä asioita, keskustelee niistä ja antaa niitä koskevia neuvoja komissiolle.

               (2)

               Neuvoston direktiivien 73/239/ETY, 85/611/ETY, 91/675/ETY, 92/49/ETY ja 93/6/ETY sekä direktiivien 94/19/EY, 98/78/EY, 2000/12/EY, 2001/34/EY, 2002/83/EY ja 2002/87/EY muuttamisesta rahoituspalvelualan komiteajärjestelmän uudistamiseksi 9 päivänä maaliskuuta annetun 2005 Euroopan parlamentin ja neuvoston direktiivin 2005/1/EY (2) mukaisesti komissio tarkasteli vuonna 2007 Lamfalussyn prosessia ja esitti arviointinsa 20 päivänä marraskuuta 2007 annetussa tiedonannossa ”Lamfalussy-prosessin uudelleentarkastelu – Valvonnan lähentäminen” (3).

               (3)

               Tiedonannossa komissio korostaa Euroopan arvopaperimarkkinavalvojien komitean, Euroopan pankkivalvontaviranomaisten komitean ja Euroopan vakuutus- ja työeläkevalvontaviranomaisten komitean, jäljempänä ’valvontaviranomaisten komiteat’, merkitystä Euroopan yhä yhdentyneemmillä rahoitusmarkkinoilla. Komissio katsoo tarpeelliseksi laatia selkeät puitteet komiteoiden yhteistyölle valvonnan lähentämisessä.

               (4)

               Neuvosto kehottaa Lamfalussyn prosessin toimivuuden uudelleentarkastelun yhteydessä komissiota selventämään valvontaviranomaisten komiteoiden roolia ja tarkastelemaan kaikkia eri vaihtoehtoja komiteoiden toiminnan tehostamiseksi, horjuttamatta kuitenkaan nykyistä toimielinjärjestelmän tasapainoa tai vähentämättä valvojien vastuuta (4).

               (5)

               Maaliskuun 13 ja 14 päivänä 2008 kokoontunut Eurooppa-neuvosto kehottaa pikaisesti parantamaan valvontakomiteoiden toimintaa (5).

               (6)

               Neuvosto kehotti 14 päivänä toukokuuta 2008 (6) komissiota tarkistamaan komission päätöksiä valvontaviranomaisten komiteoiden perustamisesta, jotta se varmistaisi niiden toimeksiantojen ja tehtävien yhtenäisyyden ja johdonmukaisuuden sekä lisäisi niiden panosta valvontaviranomaisten yhteistyöhön ja valvontamenettelyjen lähentämiseen. Neuvosto totesi, että komiteoille voitaisiin antaa erityisiä tehtäviä valvontaviranomaisten yhteistyön ja valvontamenettelyjen lähentämiseksi ja niiden aseman vahvistamiseksi rahoitusalan vakauteen kohdistuvien riskien arvioinnissa. Komitean aseman ja tehtävien määrittelemiseksi tarvitaan siksi nykyistä tiukempi oikeudellinen kehys.

               (7)

               Komitean tehtävänä on toimia riippumattomana neuvonantajaryhmänä, joka avustaa komissiota vakuutus-, jälleenvakuutus- ja työeläkealoihin liittyvissä asioissa. Vaikka komitea tarkastelee työeläkealan osalta tällaisiin järjestelyihin liittyviä sääntely- ja valvontaseikkoja, se ei kuitenkaan käsittele työ- ja sosiaalilainsäädäntöön liittyviä asioita, kuten työeläkejärjestelmiä, eikä varsinkaan pakolliseen jäsenyyteen liittyviä seikkoja tai työehtosopimuksia.

               (8)

               Komitean toimeksiantoon pitäisi kuulua rahoitusalan ryhmittymien valvonta. Jotta voidaan välttää päällekkäinen työ ja epäjohdonmukaisuudet ja varmistaa, että komitealla on tuoreet tiedot alan viimeisimmästä kehityksestä ja mahdollisuus tiedonvaihtoon, Euroopan pankkivalvontaviranomaisten komitean kanssa tehtävän, rahoitusalan ryhmittymien valvontaa koskevan yhteistyön olisi tapahduttava rahoitusalan ryhmittymiä käsittelevässä sekakomiteassa.

               (9)

               Komitean olisi myös pyrittävä edistämään yhteisön lainsäädännön yhdenmukaista täytäntöönpanoa ja varmistamaan, että valvontaviranomaiset soveltavat lainsäädäntöä johdonmukaisesti.

               (10)

               Komitealla ei ole sääntelyvaltuuksia yhteisön tasolla. Sen tehtävänä on suorittaa vertaisarviointeja, edistää parhaita käytänteitä ja antaa ohjeita, suosituksia ja normeja, joilla pyritään lisäämään alan toimintatapojen lähentymistä yhteisössä.

               (11)

               Kahden- ja monenvälisen valvontayhteistyön lujittaminen perustuu valvontaviranomaisten keskinäiseen ymmärrykseen ja luottamukseen. Komitean olisi myötävaikutettava tällaisen yhteistyön parantamiseen.

               (12)

               Komitean olisi myös edistettävä valvonnassa käytettyjen toimintatapojen lähentymistä yhteisössä. Tämän tavoitteen täsmentämiseksi olisi laadittava ohjeellinen ja avoin luettelo komitealle kuuluvista tehtävistä.

               (13)

               Valvontaviranomaisten ja erityisesti valvontakollegioiden jäsenten välisten mahdollisten useita valtioita koskevien riita-asioiden ratkaisemiseksi komitean välityksellä olisi oltava käytössä vapaaehtoinen ja ohjeellinen sovittelumenettely.

               (14)

               Komitean asiantuntemuksen hyödyntämiseksi valvontaviranomaisilla pitäisi olla mahdollisuus saattaa komitean käsiteltäväksi kysymyksiä ohjeellista lausuntoa varten, tämän kuitenkaan rajoittamatta valvontaviranomaisten valtuuksien soveltamista.

               (15)

               Valvontaviranomaisten välinen tietojenvaihto on olennainen osa niiden tehtäviä ja keskeinen tekijä vakuutusyritysryhmien tehokkaan valvonnan ja rahoitusalan vakauden edistämisessä. Vaikka vakuutuslainsäädännössä asetetaan valvontaviranomaisten yhteistyölle ja tiedonvaihdolle selkeät oikeudelliset velvoitteet, komitean tulisi helpottaa päivittäistä tiedonvaihtoa näiden välillä, noudattaen kuitenkin sovellettavia luottamuksellisuutta koskevia säännöksiä.

               (16)

               Valvontatehtävien päällekkäisyyden välttämiseksi ja siten valvontaprosessin tehostamiseksi sekä vakuutusyritysryhmille aiheutuvan rasituksen vähentämiseksi komitean olisi helpotettava valvontaviranomaisten välistä tehtävänjakoa erityisesti asiaa koskevassa lainsäädännössä määritellyissä tapauksissa.

               (17)

               Valvontakollegioiden lähentymisen ja johdonmukaisuuden edistämiseksi ja siten niiden tasapuolisten toimintaedellytysten varmistamiseksi komitean olisi valvottava kollegioiden toimintaa rajoittamatta kuitenkaan kollegion jäsenten riippumattomuutta.

               (18)

               Valvontaraporttien laadukkuus, vertailukelpoisuus ja johdonmukaisuus ovat yhteisön valvontajärjestelyjen kustannustehokkuuden ja useissa maissa toimivien instituutioiden velvoitetaakan kannalta olennaisia. Komitean olisi myötävaikutettava päällekkäisyyksien ja kaksinkertaisen työn välttämiseen ja valvontatietojen vertailukelpoisuuden ja asianmukaisen laadun edistämiseen.

               (19)

               Yhteisön rahoitusjärjestelmät ovat kiinteästi sidoksissa toisiinsa, ja yhden jäsenvaltion tapahtumilla saattaa olla huomattavia vaikutuksia muiden jäsenvaltioiden rahoituslaitoksiin ja -markkinoihin. Rahoitusalan ryhmittymien lukumäärän kasvu ja pankki-, arvopaperi- ja vakuutusalalla toimivien yritysten toimintojen erojen hämärtyminen asettavat valvonnalle lisähaasteita niin kansallisella kuin yhteisön tasolla. Rahoitusalan vakauden turvaamiseksi tämän komitean, Euroopan pankkivalvontaviranomaisten komitean ja Euroopan arvopaperimarkkinavalvojien komitean tasolla tarvitaan järjestelmä, jotta mahdolliset rajojen yli ja eri aloille ulottuvat riskit voitaisiin tunnistaa ajoissa ja jotta niistä voidaan tarvittaessa tiedottaa komissiolle ja muille komiteoille. Komitean olisi myös huolehdittava siitä, että jäsenvaltioiden valtiovarainministeriöt ja kansalliset keskuspankit saavat tarvittavan tiedon. Komitealla on tärkeä tehtävä vakuutus-, jälleenvakuutus- ja työeläkealojen riskien tunnistamisessa ja sen varmistamisessa, että komissio saa tilanteesta säännöllisesti tietoa. Myös neuvoston olisi saatava tietoa arvioinneista. Komitean olisi myös tehtävä yhteistyötä Euroopan parlamentin kanssa ja annettava tälle säännöllisesti tietoa pankkialan tilanteesta. Komitea ei saisi tällaisissa tapauksissa ilmaista tietoja yksittäisistä valvonnanalaisista yrityksistä.

               (20)

               Sen varmistamiseksi, että monialaisia kysymyksiä käsitellään asiaankuuluvalla tavalla, komitean toimintaa olisi yhteensovitettava Euroopan arvopaperimarkkinavalvojien komitean, Euroopan pankkivalvontaviranomaisten komitean ja Euroopan keskuspankkijärjestelmän pankkivalvontakomitean toiminnan kanssa. Tämä on erityisen tärkeää mahdollisten rahoitusalan vakauteen kohdistuvien eri aloille ulottuvien riskien käsittelyssä.

               (21)

               Rahoituspalvelujen maailmanlaajuistuminen ja kansainvälisten standardien yhä suurempi merkitys huomioon ottaen komitean olisi myös edistettävä vuoropuhelua ja yhteistyötä yhteisön ulkopuolisten valvontaviranomaisten kanssa.

               (22)

               Komitean vastuu yhteisön toimielimiin nähden on erittäin tärkeää, ja sen pitäisi olla tarkkaan määritelty ja vakiintunut, tarkastajien riippumattomuutta kuitenkin kunnioittaen.

               (23)

               Komitean olisi laadittava oma työjärjestyksensä, kunnioitettava täysin toimielinten oikeuksia ja otettava huomioon perustamissopimuksessa määrätty toimielinten välinen tasapaino. Komitean toimintakehyksen vahvistaminen edellyttää myös työskentelymenetelmien parantamista. Jos komiteassa ei päästä yhteisymmärrykseen, päätökset olisi tehtävä määräenemmistöllä perustamissopimuksessa vahvistettujen sääntöjen mukaisesti.

               (24)

               Oikeusvarmuuteen ja selkeyteen liittyvistä syistä päätös 2004/6/ETY olisi kumottava,

         ON PÄÄTTÄNYT SEURAAVAA:
   1 artikla
   Perustetaan yhteisöön riippumaton vakuutusten ja työeläkkeiden neuvoa-antava ryhmä, jonka nimi on Euroopan vakuutus- ja työeläkevalvontaviranomaisten komitea, jäljempänä ’komitea’.
   2 artikla
   Komitean tehtävänä on neuvoa komissiota erityisesti vakuutus-, jälleenvakuutus- ja työeläkealoilla sekä rahoitusalan ryhmittymiin sovellettavien täytäntöönpanotoimenpiteitä koskevien ehdotusten valmistelussa joko omasta aloitteestaan tai komission pyynnöstä.
   Kysyessään komitean neuvoa komissio voi asettaa määräajan, johon mennessä komitean on annettava lausuntonsa. Määräaika vahvistetaan asian kiireellisyyden perusteella.
   3 artikla
   Komitea täyttää sille asetetut tehtävät ja pyrkii myös edistämään yhteisön lainsäädännön yhdenmukaista täytäntöönpanoa antamalla ohjeita, suosituksia ja normeja.
   4 artikla
   1.   Komitea lujittaa kansallisten valvontaviranomaisten välistä yhteistyötä vakuutus-, jälleenvakuutus- ja työeläkealoilla ja edistää jäsenvaltioiden valvontakäytänteiden ja lähestymistapojen lähentymistä yhteisössä. Tätä varten sillä on muun muassa seuraavat tehtävät:

               a)

               sovitella tai helpottaa sovittelua valvontaviranomaisten välillä asiaa koskevassa lainsäädännössä määritellyissä tapauksissa tai valvontaviranomaisen pyynnöstä;

               b)

               antaa lausuntoja valvontaviranomaisille asiaa koskevassa lainsäädännössä määritellyissä tapauksissa tai näiden pyynnöstä;

               c)

               edistää valvontaviranomaisten kahdenvälistä ja monenvälistä tehokasta tiedonvaihtoa noudattaen sovellettavia luottamuksellisuutta koskevia säännöksiä;

               d)

               helpottaa valvontaviranomaisten tehtävänjakoa erityisesti määrittelemällä siirrettäväksi sopivat tehtävät ja edistämällä parhaita käytänteitä;

               e)

               varmistaa valvontakollegioiden tehokas ja johdonmukainen toiminta erityisesti laatimalla suuntaviivoja kollegioiden operatiivista toimintaa varten, valvomalla eri kollegioiden käytänteiden yhtenäisyyttä ja jakamalla parhaita käytänteitä;

               f)

               edistää yhteisten korkealaatuisten standardien laatimista valvontaa koskeville kertomuksille;

               g)

               valvoa antamiensa ohjeiden, suositusten ja normien käytännön soveltamista.

         2.   Komitea tarkastelee jäsenvaltioiden valvontakäytänteitä ja arvioi säännöllisesti niiden lähentymistä. Komitea raportoi vuosittain saavutetusta edistyksestä ja yksilöi jäljellä olevat esteet.
   3.   Komitea laatii uusia yhteisten valvontakäytänteiden lähentämiseen tähtääviä käytännön työvälineitä.
   5 artikla
   1.   Komissio seuraa ja arvioi vakuutus-, jälleenvakuutus- ja työeläkealojen kehitystä ja tarvittaessa tiedottaa siihen liittyvistä näkökohdista Euroopan arvopaperimarkkinavalvojien komitealle, Euroopan pankkivalvontaviranomaisten komitealle sekä komissiolle. Komitea huolehtii siitä, että jäsenvaltioiden valtiovarainministeriöt ja kansalliset keskuspankit saavat tietoa mahdollisista tai lähestyvistä ongelmista.
   2.   Komitea toimittaa komissiolle vähintään kahdesti vuodessa arvioinnit mikrotason vakavaraisuusvalvonnan kehityssuuntauksista sekä vakuutus-, jälleenvakuutus- ja työeläkealojen mahdollisista riski- ja haavoittuvuustekijöistä.
   Komitea esittää arvioinneissa merkittävimpien riski- ja haavoittuvuustekijöiden luokittelun, arvioi missä määrin tällaiset riski- ja haavoittuvuustekijät uhkaavat rahoitusalan vakautta ja ehdottaa tarvittaessa ennalta ehkäiseviä tai korjaavia toimia.
   Arvioinneista tiedotetaan neuvostolle.
   3.   Komitealla on oltava käytössään menettelyt, joilla varmistetaan, että valvontaviranomaiset voivat toimia nopeasti tilanteen vaatimalla tavalla. Tarvittaessa komitea avustaa yhteisön yhteisen kannan laatimisessa sellaisista riski- ja haavoittuvuustekijöistä, joilla saattaa olla kielteisiä vaikutuksia yhteisön rahoitusjärjestelmän vakauteen.
   4.   Komitea varmistaa Euroopan arvopaperimarkkinavalvojien komitean, Euroopan pankkivalvontaviranomaisten komitean sekä Euroopan keskuspankkijärjestelmän pankkivalvontakomitean kanssa tehtävällä tiiviillä yhteistyöllä, että eri alojen kehityssuuntaukset sekä riski- ja haavoittuvuustekijät otetaan asiaankuuluvalla tavalla huomioon.
   6 artikla
   1.   Komitea edistää yhteisten valvontakäytänteiden kehittämistä vakuutus-, jälleenvakuutus- ja työeläkealoilla ja muilla aloilla tiiviissä yhteistyössä Euroopan arvopaperimarkkinavalvojien komitean ja Euroopan pankkivalvontaviranomaisten komitean kanssa.
   2.   Komitea laatii tätä varten alakohtaisia ja monialaisia koulutusohjelmia, helpottaa henkilöstövaihtoa ja kannustaa toimivaltaisia viranomaisia hyödyntämään paremmin henkilöstön väliaikaista siirtoa koskevia järjestelyjä, yhteisiä tutkimusryhmiä ja valvontakäyntejä sekä muita olemassa olevia työvälineitä.
   3.   Komitea kehittää tarvittaessa uusia välineitä yhteisten valvontakäytänteiden edistämiseksi.
   4.   Komitea lujittaa yhteistyötä kolmansien maiden valvontaviranomaisten kanssa erityisesti kehottamalla näitä osallistumaan yhteisiin koulutusohjelmiin.
   7 artikla
   1.   Komitean jäsenet ovat vakuutus-, jälleenvakuutus- ja työeläkealojen kansallisten toimivaltaisten viranomaisten korkean tason edustajia. Kukin jäsenvaltio nimeää toimivaltaisen viranomaisen korkean tason edustajan, joka osallistuu komitean kokouksiin.
   2.   Komissio on läsnä kaikissa komitean kokouksissa ja nimeää korkean tason edustajan osallistumaan sen keskusteluihin.
   3.   Komitea valitsee keskuudestaan puheenjohtajan.
   4.   Komitea voi kutsua kokouksiinsa asiantuntijoita ja tarkkailijoita.
   5.   Komitea ei käsittele työ- ja sosiaalilainsäädäntöön liittyviä asioita, kuten työeläkejärjestelmiä, eikä varsinkaan pakollista jäsenyyttä ja työehtosopimuksia.
   8 artikla
   1.   Komitean jäsenet eivät saa ilmaista tietoja, joita koskee salassapitovelvollisuus. Kaikkien keskusteluihin osallistuvien on noudatettava sovellettavia salassapitoa koskevia sääntöjä.
   2.   Kun jotakin esityslistan kohtaa koskevassa keskustelussa vaihdetaan luottamuksellisia tietoja valvonnanalaisesta laitoksesta, keskusteluun osallistuminen voidaan rajoittaa valvontaan suoraan osallistuviin jäseniin.
   9 artikla
   1.   Komitea antaa komissiolle säännöllisesti tietoa toimintansa tuloksista. Se on säännöllisesti yhteydessä komission päätöksellä 2004/9/EY (7) perustettuun Euroopan vakuutus- ja lisäeläkekomiteaan sekä Euroopan parlamentin toimivaltaiseen komiteaan.
   2.   Komitea varmistaa rahoituspalvelualoilla tehtävän monialaisen työn johdonmukaisuuden tekemällä säännöllistä ja tiivistä yhteistyötä Euroopan arvopaperimarkkinavalvojien komitean sekä Euroopan pankkivalvontaviranomaisten komitean kanssa.
   3.   Komitean puheenjohtaja on säännöllisesti ja vähintään kerran kuussa yhteydessä Euroopan arvopaperimarkkinavalvojien komitean ja Euroopan pankkivalvontaviranomaisten komitean puheenjohtajiin.
   10 artikla
   Komitea voi perustaa työryhmiä. Komissio kutsutaan työryhmien kokouksiin tarkkailijaksi.
   11 artikla
   Komitea tekee rahoitusalan ryhmittymien valvonnan alalla yhteistyötä Euroopan pankkivalvontaviranomaisten komitean kanssa rahoitusalan ryhmittymiä käsittelevässä sekakomiteassa.
   Komissio ja Euroopan keskuspankki kutsutaan rahoitusalan ryhmittymiä käsittelevän sekakomitean kokouksiin tarkkailijoiksi.
   12 artikla
   Ennen kuin komitea antaa lausuntonsa komissiolle, komitea kuulee laajasti, avoimella ja läpinäkyvällä tavalla ja varhaisessa vaiheessa markkinatoimijoita, kuluttajia ja loppukäyttäjiä. Komitea julkistaa kuulemistensa tulokset, ellei vastaaja toisin pyydä.
   13 artikla
   Komitea laatii vuotuisen työohjelman ja toimittaa sen neuvostolle, Euroopan parlamentille ja komissiolle kunkin vuoden lokakuun loppuun mennessä. Komitea tiedottaa säännöllisesti ja vähintään kerran vuodessa neuvostolle, Euroopan parlamentille ja komissiolle työohjelmassa määriteltyjen toimien toteutumisesta.
   14 artikla
   Komitea tekee päätöksensä yksimielisesti. Jos yksimielisyyteen ei päästä, päätökset on tehtävä määräenemmistöllä. Komitean jäsenten edustajien äänet painotetaan perustamissopimuksen 205 artiklan 2 ja 4 kohdan mukaisesti samalla tavalla kuin jäsenvaltioiden äänet.
   Jos komitean jäsen ei noudata komitean sopimia ohjeita, suosituksia, normeja ja muita komitean toimenpiteitä, hänen on perusteltava valintansa.
   15 artikla
   Komitea hyväksyy oman työjärjestyksensä ja vahvistaa omat toimintajärjestelynsä.
   Työjärjestyksen muutoksia sekä komitean jäsenten valitsemista ja irtisanomista koskevien päätösten osalta työjärjestykseen voi sisältyä päätöksentekomenettelyjä, jotka poikkeavat 14 artiklassa säädetystä menettelystä.
   16 artikla
   Kumotaan päätös 2004/6/EY.
   17 artikla
   Tätä päätöstä noudatetaan päivästä, jona se julkaistaan Euroopan unionin virallisessa lehdessä.

      Tehty Brysselissä 23 päivänä tammikuuta 2009.

            Komission puolesta

         Charlie McCREEVY

            Komission jäsen

      (1)  EUVL L 3, 7.1.2004, s. 30.

      (2)  EUVL L 79, 24.3.2005, s. 9.

      (3)  KOM(2007) 727 lopullinen.

      (4)  Neuvoston päätelmät 15698/07, 4.12.2007.

      (5)  Neuvoston päätelmät 7652/1/08 Rev. 1.

      (6)  Neuvoston päätelmät 8515/3/08 Rev. 3.

      (7)  EUVL L 3, 7.1.2004, s. 34.


title: Komission päätös, annettu 17 päivänä maaliskuuta 2011 , liittymistä valmistelevan tukivälineen (IPA) osa-alueen V – maatalous ja maaseudun kehittäminen – tuen hallinnoinnin siirtämisestä Kroatian tasavallalle liittymistä valmistelevien toimenpiteiden 301 ja 302 osalta liittymistä edeltävänä aikana

text:
               18.3.2011

               FI

               Euroopan unionin virallinen lehti

               C 85/4

         KOMISSION PÄÄTÖS,
   annettu 17 päivänä maaliskuuta 2011,
   liittymistä valmistelevan tukivälineen (IPA) osa-alueen V – maatalous ja maaseudun kehittäminen – tuen hallinnoinnin siirtämisestä Kroatian tasavallalle liittymistä valmistelevien toimenpiteiden 301 ja 302 osalta liittymistä edeltävänä aikana
   2011/C 85/04
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon liittymistä valmistelevasta tukivälineestä 17 päivänä heinäkuuta 2006 annetun neuvoston asetuksen (EY) N:o 1085/2006 (1),
   ottaa huomioon liittymistä valmistelevasta tukivälineestä annetun neuvoston asetuksen (EY) N:o 1085/2006 täytäntöönpanosta 12 päivänä kesäkuuta 2007 annetun komission asetuksen (EY) N:o 718/2007 (2) ja erityisesti sen 14 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002, jäljempänä ’varainhoitoasetus’ (3), ja erityisesti sen 53 c artiklan ja 56 artiklan 2 kohdan,
   ottaa huomioon Euroopan yhteisön yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002, jäljempänä ’soveltamissäännöistä annettu asetus’ (4), ja erityisesti sen 35 artiklan,
   sekä katsoo seuraavaa:

               (1)

               Asetuksessa (EY) N:o 1085/2006 säädetään ehdokasmaille ja mahdollisille ehdokasmaille kaudella 2007–2013 myönnettävän liittymistä valmistelevan tuen tavoitteista ja pääperiaatteista sekä annetaan komissiolle vastuu tuen täytäntöönpanosta.

               (2)

               Asetuksen (EY) N:o 718/2007 11, 12, 13, 14, 18 ja 186 artiklassa annetaan komissiolle mahdollisuus myöntää hallinnointivaltuuksia edunsaajamaalle ja määritellään hallinnoinnin siirtämisen edellytykset liittymistä valmistelevan tukivälineen osa-alueen V – maatalous ja maaseudun kehittäminen – osalta.

               (3)

               Asetuksen (EY) N:o 718/2007 7 artiklan mukaisesti komissio ja edunsaajamaa tekevät puitesopimuksen määrätäkseen ja sopiakseen säännöistä, joita sovelletaan edunsaajamaalle myönnettävään EU:n rahoitustukeen liittyvään yhteistyöhön. Puitesopimusta voidaan tarvittaessa täydentää alakohtaisella sopimuksella tai alakohtaisilla sopimuksilla, jotka sisältävät osa-aluekohtaisia erityismääräyksiä.

               (4)

               Hallinnointivastuun siirtäminen edunsaajamaalle edellyttää, että varainhoitoasetuksen 53 c artiklassa ja 56 artiklan 2 kohdassa sekä soveltamissäännöistä annetun asetuksen 35 artiklassa säädetyt edellytykset täyttyvät.

               (5)

               Kroatian tasavallan ja Euroopan unionin komission välinen puitesopimus Kroatian tasavallalle liittymistä valmistelevan tukivälineen (IPA) mukaisen tuen täytäntöönpanon puitteissa myönnettävään EU:n rahoitustukeen liittyvän yhteistyön säännöistä tehtiin 17 päivänä joulukuuta 2007.

               (6)

               IPA-välineen mukaisessa maataloutta ja maaseudun kehittämistä koskevassa Kroatian tasavallan ohjelmassa, jäljempänä ’Ipard-ohjelma’, joka hyväksyttiin 25 päivänä helmikuuta 2008 tehdyllä komission päätöksellä K(2008) 690 asetuksen (EY) N:o 1085/2006 7 artiklan 3 kohdan ja asetuksen (EY) N:o 718/2007 184 artiklan mukaisesti, määrätään muun muassa EU:n vuotuisista rahoitusosuuksista ja rahoitussopimuksesta.

               (7)

               Euroopan unionin komission, joka toimii Euroopan unionin puolesta ja nimissä, ja Kroatian tasavallan hallituksen, joka toimii Kroatian tasavallan puolesta, välillä 12 päivänä tammikuuta 2009 tehdyllä alakohtaisella sopimuksella täydennetään puitesopimuksen määräyksiä; siinä vahvistetaan IPA-välineen mukaisen Kroatian tasavallan maataloutta ja maaseudun kehittämistä koskevan Ipard-ohjelman toteuttamiseen ja täytäntöönpanoon liittyvät erityismääräykset.

               (8)

               Ipard-ohjelmaa muutettiin viimeksi 26 päivänä marraskuuta 2010 komission päätöksellä K(2010) 8462.

               (9)

               Komission asetuksen (EY) N:o 718/2007 21 artiklan mukaisesti edunsaajamaan on nimettävä Ipard-ohjelman täytäntöönpanosta vastaavat elimet ja viranomaiset, toisin sanoen hyväksymisestä vastaava toimivaltainen viranomainen, kansallinen valtuuttava viranomainen, kansallinen rahasto, hallintoviranomainen, Ipard-virasto ja tarkastusviranomainen.

               (10)

               Kroatian hallitus on nimennyt kansalliseksi rahastoksi valtionvarainministeriön alaisen valtiokonttorin kansallisesta rahastosta vastaavan osaston, joka vastaa alakohtaisen sopimuksen liitteessä I määritellyistä tehtävistä ja vastuualueista.

               (11)

               Kroatian hallitus on nimennyt Ipard-virastoksi maatalouden, kalastuksen ja maaseudun kehittämisen maksajavirastona toimivan riippumattoman julkisoikeudellisen laitoksen, joka vastaa alakohtaisen sopimuksen liitteessä I määritellyistä tehtävistä ja vastuualueista.

               (12)

               Kroatian hallitus on nimennyt hallintoviranomaiseksi maatalous-, kalastus- ja maaseudun kehittämisministeriön alaisen maaseudun kehittämisosaston Sapard/Ipard-ohjelmien hallintoviranomaisen, joka vastaa alakohtaisen sopimuksen liitteessä I määritellyistä tehtävistä ja vastuualueista.

               (13)

               Hyväksymisestä vastaava toimivaltainen viranomainen ilmoitti Euroopan komissiolle 12 päivänä marraskuuta 2008 kansallisen valtuuttavan viranomaisen ja kansallisen rahaston hyväksymisestä asetuksen (EY) N:o 718/2007 12 artiklan 3 kohdan mukaisesti.

               (14)

               Kansallinen valtuuttava viranomainen ilmoitti Euroopan komissiolle 12 päivänä marraskuuta 2008 IPA-osa-alueen V – maaseudun kehittäminen – hallinnoinnista ja toteuttamisesta vastaavan toimintarakenteen hyväksymisestä toimenpiteiden 101, 103 ja 301 osalta asetuksen (EY) N:o 718/2007 13 artiklan 3 kohdan mukaisesti. Kansallinen valtuuttava viranomainen päätti 6 päivänä toukokuuta 2010 julkaista Ipard-toimenpiteeseen 301 liittyvän lisäyksen kansallista hyväksymisasiakirjaa koskevaan päätökseen.

               (15)

               Kansallinen valtuuttava viranomainen ilmoitti Euroopan komissiolle 28 päivänä toukokuuta 2010 IPA-osa-alueen V – maaseudun kehittäminen – hallinnoinnista ja toteuttamisesta vastaavan toimintarakenteen hyväksymisestä alatoimenpiteen 202/1 ”Taitojen hankkiminen”, toimenpiteen 302 ”Maaseudun taloudellisen toiminnan kehittäminen ja monipuolistaminen” ja toimenpiteen 501 ”Tekninen apu” osalta asetuksen (EY) N:o 718/2007 13 artiklan 3 kohdan mukaisesti.

               (16)

               Kansallinen valtuuttava viranomainen ilmoitti Euroopan komissiolle 21 päivänä joulukuuta 2010 IPA-osa-alueen V – maaseudun kehittäminen – hallinnoinnista ja toteuttamisesta vastaavan toimintarakenteen hyväksynnän peruuttamisesta alatoimenpiteen 201/1 osalta.

               (17)

               Kroatian viranomaiset toimittivat 16 päivänä maaliskuuta 2009 komissiolle luettelon toimenpiteiden 101, 103 ja 301 osalta tukikelpoisista menoista alakohtaisen sopimuksen 32 artiklan 3 kohdan mukaisesti. Komissio hyväksyi kyseisen luettelon 8 päivänä huhtikuuta 2009.

               (18)

               Kroatian viranomaiset toimittivat 29 päivänä lokakuuta 2010 komissiolle viimeksi muutetun luettelon toimenpiteen 302 osalta tukikelpoisista menoista alakohtaisen sopimuksen 32 artiklan 3 kohdan mukaisesti. Komissio hyväksyi kyseisen luettelon 10 päivänä marraskuuta 2010.

               (19)

               Kroatian viranomaiset toimittivat 24 päivänä marraskuuta 2009 komissiolle luettelon toimenpiteen 501 osalta tukikelpoisista menoista alakohtaisen sopimuksen 32 artiklan 3 kohdan mukaisesti. Komissio hyväksyi kyseisen luettelon 29 päivänä maaliskuuta 2010.

               (20)

               Ipard-virastona toimiva maatalouden, kalastuksen ja maaseudun kehittämisen maksajavirasto ja hallintoviranomaisena toimiva maaseudun kehittämisosaston Sapard/Ipard-ohjelmien hallintoviranomainen vastaavat Ipard-ohjelman mukaisten toimenpiteiden toteuttamisesta; kansallinen valtuuttava viranomainen on hyväksynyt näistä yhteensä seitsemästä toimenpiteestä seuraavat kolme: 301 ”Maaseudun infrastruktuurin kehittäminen ja parantaminen”, 302 ”Maaseudun taloudellisen toiminnan kehittäminen ja monipuolistaminen” ja 501 ”Tekninen apu”; lisäksi kahden toimenpiteen hallinnointivaltuudet siirrettiin vuonna 2009.

               (21)

               Puitesopimuksen 19 artiklan 1 kohdan vaatimusten mukaisesti tästä päätöksestä johtuvat menot ovat oikeutettuja yhteisön osarahoitukseen ainoastaan siinä tapauksessa, ettei niitä ole maksettu ennen hallinnoinnin siirtopäätöksen tekemispäivää, lukuun ottamatta puitesopimuksen 19 artiklan 2 kohdassa tarkoitettua toimenpidettä 501 ”Tekninen apu” ja asetuksen (EY) N:o 718/2007 172 artiklan 3 kohdan c alakohdassa tarkoitettuja yleisiä kustannuksia. Menot ovat tukikelpoisia, jos niiden osalta on noudatettu moitteettoman varainhoidon ja erityisesti taloudellisuuden ja kustannustehokkuuden periaatteita.

               (22)

               Asetuksessa (EY) N:o 718/2007 säädetään, että ennakkotarkastuksia koskevasta vaatimuksesta voidaan sen 18 artiklan 2 kohdan mukaisesti luopua hallinnointi- ja valvontajärjestelmän tehokkaan toimivuuden tapauskohtaisen analyysin perusteella, ja määritellään kyseisen analyysin suorittamista koskevat yksityiskohtaiset säännöt.

               (23)

               Asetuksen (EY) N:o 718/2007 11, 12 ja 13 artiklassa tarkoitetut hyväksynnät on tarkistettu saman asetuksen 14 ja 18 artiklan mukaisesti ja kansallisen valtuuttavan viranomaisen hakemuksessa ilmoitettujen asianomaisten elinten ja viranomaisten menettelyt ja rakenteet on tutkittu muun muassa paikalla tehtyjen tarkastusten avulla.

               (24)

               Tarkastukset, jotka komissio on tehnyt toimenpiteen 301 ”Maaseudun infrastruktuurin kehittäminen ja parantaminen” ja toimenpiteen 302 ”Maaseudun taloudellisen toiminnan kehittäminen ja monipuolistaminen” osalta, perustuvat järjestelmään, joka on kaikilta olennaisilta osiltaan toimintakelpoinen mutta ei vielä käytössä.

               (25)

               Vaikka tarkastusviranomainen ei itsessään kuulukaan tämän päätöksen soveltamisalaan, sen valmiutta toimia toiminnallisesti riippumattomana tarkastuselimenä ajankohtana, jona hallinnointivastuun siirtämiseen liittyvä hyväksyntäpaketti toimitettiin komissiolle, on arvioitu paikalla tehdyillä tarkastuksilla.

               (26)

               Sitä, miten Kroatia on noudattanut varainhoitoasetuksen 56 artiklan 2 kohdan sekä asetuksen (EY) N:o 718/2007 11, 12 ja 13 artiklan vaatimuksia, on arvioitu paikalla tehdyillä tarkastuksilla.

               (27)

               Arviointi on osoittanut, että Kroatia täyttää vaatimukset toimenpiteiden 301 ja 302 osalta. Ipard-virastona toimiva maatalouden, kalastuksen ja maaseudun kehittämisen maksajavirasto ei kuitenkaan ole vielä täyttänyt asianmukaisesti hyväksyntäperusteita niiden tehtävien osalta, joista sen on huolehdittava toimenpiteen 501 toteuttamisen yhteydessä.

               (28)

               Sen vuoksi on asetuksen (EY) N:o 718/2007 18 artiklan 2 kohdan mukaisesti aiheellista luopua varainhoitoasetuksen 165 artiklassa tarkoitetusta ennakkotarkastuksia koskevasta vaatimuksesta ja siirtää Kroatian ohjelman toimenpiteiden 301 ja 302 hallinnointivaltuudet hajautetun hallinnoinnin mukaisesti kansalliselle valtuuttavalle viranomaiselle, kansalliselle rahastolle, Ipard-virastolle ja hallintoviranomaiselle,

         ON PÄÄTTÄNYT SEURAAVAA:
   1 artikla
   1.   IPA-osa-alueen V – maatalous ja maaseudun kehittäminen – tuen hallinnointi siirretään asianomaisille elimille tässä päätöksessä säädettyjen edellytysten mukaisesti.
   2.   Luovutaan asetuksen (EY) N:o 718/2007 18 artiklan 2 kohdan mukaisesti komission ennakkotarkastuksia koskevasta vaatimuksesta toimenpiteen 301 ”Maaseudun infrastruktuurin kehittäminen ja parantaminen” ja toimenpiteen 302 ”Maaseudun taloudellisen toiminnan kehittäminen ja monipuolistaminen” hallinnointiin, maksamiseen ja toteuttamiseen liittyvien tehtävien osalta, jotka kuuluvat Kroatian tasavallalle.
   2 artikla
   Jäljempänä mainitut Kroatian tasavallan IPA-osa-alueen V toimenpiteiden 301 ja 302 hallinnointia varten nimeämät rakenteet, elimet ja viranomaiset soveltavat tätä päätöstä:

               a)

               kansallinen valtuuttava viranomainen;

               b)

               kansallinen rahasto;

               c)

               IPA-osa-alueen V toimintarakenne:

                           —

                           hallintoviranomainen;

                           —

                           Ipard-virasto.

         3 artikla
   1.   Hallinnointivaltuudet siirretään tämän päätöksen 2 artiklassa mainituille rakenteille, elimille ja viranomaisille.
   2.   Kansallisten viranomaisten on tehtävä tämän päätöksen 2 artiklassa mainituille rakenteille, elimille ja viranomaisille lisätarkastuksia sen varmistamiseksi, että hallinnointi- ja valvontajärjestelmä toimii moitteettomasti. Tarkastukset on tehtävä ennen 1 artiklan 2 kohdassa mainittuihin toimenpiteisiin liittyviä korvauksia koskevan ensimmäisen menoilmoituksen esittämistä.
   4 artikla
   1.   Ennen tämän päätöksen antamispäivää maksetut menot eivät missään tapauksessa ole tukikelpoisia, lukuun ottamatta asetuksen (EY) N:o 718/2007 172 artiklan 3 kohdan c alakohdassa tarkoitettuja yleisiä kustannuksia.
   2.   Menot ovat tukikelpoisia, jos niiden osalta on noudatettu moitteettoman varainhoidon ja erityisesti taloudellisuuden ja kustannustehokkuuden periaatteita.
   5 artikla
   1.   Sovelletaan Kroatian 16 päivänä maaliskuuta 2009 päivätyssä kirjeessä nro NP 018-04/09-01/106, viitenumero 525-12-3-0472/09-2, joka kirjattiin saapuneeksi komissioon 26 päivänä maaliskuuta 2009 numerolla 8151, toimenpiteen 301 osalta ehdottamia menojen tukikelpoisuutta koskevia sääntöjä, sanotun kuitenkaan rajoittamatta Ipard-ohjelmassa tehtävien tuen myöntämistä yksittäisille tuensaajille koskevien päätösten soveltamista.
   2.   Sovelletaan Kroatian 19 päivänä lokakuuta 2010 päivätyssä kirjeessä nro NP 011-02/09-01/72, viitenumero 525-12-3-0473/10-30, joka kirjattiin saapuneeksi komissioon 29 päivänä lokakuuta 2010 numerolla 761752, toimenpiteen 302 osalta ehdottamia menojen tukikelpoisuutta koskevia sääntöjä, sanotun kuitenkaan rajoittamatta Ipard-ohjelmassa tehtävien tuen myöntämistä yksittäisille tuensaajille koskevien päätösten soveltamista.
   6 artikla
   1.   Komissio seuraa asetuksen (EY) N:o 718/2007 17 artiklan mukaisesti hallinnointivaltuuksien siirtämistä koskevien vaatimusten noudattamista.
   2.   Komissio voi asetuksen (EY) N:o 718/2007 17 artiklan perusteella milloin tahansa tämän päätöksen täytäntöönpanon aikana päättää hallinnointivaltuuksien peruuttamisesta tai niiden voimassaolon keskeyttämisestä, jos se katsoo, ettei Kroatian tasavalta enää noudata sille tämän päätöksen mukaisesti kuuluvia velvollisuuksia.
   3.   Kuten komission asetuksen (EY) N:o 718/2007 19 artiklassa säädetään, Kroatian tasavallan on varmistettava,

               —

               että epäillyt petostapaukset ja sääntöjenvastaisuudet tutkitaan ja käsitellään tehokkaasti ja että käytössä on valvonta- ja raportointijärjestelmä, joka vastaa komission asetuksessa (EY) N:o 1828/2006 tarkoitettua järjestelmää,

               —

               että sen kansalliset elimet toteuttavat petostentorjuntatoimet. Toteutetut petostentorjuntatoimet on annettava tiedoksi myös komissiolle.

      Tehty Brysselissä 17 päivänä maaliskuuta 2011.

            Komission puolesta

         Dacian CIOLOŞ

            Komission jäsen

      (1)  EUVL L 210, 31.7.2006, s. 82.

      (2)  EUVL L 170, 29.6.2007, s. 1.

      (3)  EYVL L 248, 16.9.2002, s. 1.

      (4)  EYVL L 357, 31.12.2002, s. 1.


title: 2013/349/EU: Jäsenvaltioiden hallitusten edustajien päätös, annettu 1 päivänä heinäkuuta 2013 , unionin tuomioistuimen tuomarin nimittämisestä

text:
               3.7.2013

               FI

               Euroopan unionin virallinen lehti

               L 184/6

         JÄSENVALTIOIDEN HALLITUSTEN EDUSTAJIEN PÄÄTÖS,
   annettu 1 päivänä heinäkuuta 2013,
   unionin tuomioistuimen tuomarin nimittämisestä
   (2013/349/EU)
   EUROOPAN UNIONIN JÄSENVALTIOIDEN HALLITUSTEN EDUSTAJAT, jotka
   ottavat huomioon Euroopan unionista tehdyn sopimuksen ja erityisesti sen 19 artiklan,
   ottavat huomioon Euroopan unionin toiminnasta tehdyn sopimuksen ja erityisesti sen 253 ja 255 artiklan,
   ottavat huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
   ottavat huomioon Kroatian liittymisasiakirjan ja erityisesti sen 22 artiklan 1 kohdan,
   sekä katsovat seuraavaa:

               (1)

               Kroatian liittymisasiakirjan 22 artiklan 1 kohdassa määrätään yhden kroatialaisen tuomarin nimittämisestä unionin tuomioistuimeen 1 päivänä heinäkuuta 2013 alkavaksi ja 6 päivänä lokakuuta 2015 päättyväksi kaudeksi.

               (2)

               Siniša RODIN on ehdotettu nimitettäväksi unionin tuomioistuimen tuomarin tehtävään.

               (3)

               Euroopan unionin toiminnasta tehdyn sopimuksen 255 artiklalla perustettu komitea on antanut lausuntonsa Siniša RODIN in soveltuvuudesta unionin tuomioistuimen tuomarin tehtävään,

         OVAT HYVÄKSYNEET TÄMÄN PÄÄTÖKSEN:
   1 artikla
   Nimitetään Siniša RODIN unionin tuomioistuimen tuomariksi 1 päivänä heinäkuuta 2013 alkavaksi ja 6 päivänä lokakuuta 2015 päättyväksi kaudeksi.
   2 artikla
   Tämä päätös tulee voimaan 1 päivänä heinäkuuta 2013.

      Tehty Brysselissä 1 päivänä heinäkuuta 2013.

            Neuvoston puolesta

            Puheenjohtaja

         L. LINKEVIČIUS